Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/thridjudagsfyrirlestur-jons-pals
|
Þriðjudagsfyrirlestur Jóns Páls
Í dag, þriðjudaginn 24. mars kl. 17, heldur Jón Páll Eyjólfsson, leikhússtjóri Leikfélags Akureyrar, fyrirlestur í Listasafninu
á Akureyri, Ketilhúsi undir yfirskriftinni Leikhúsvélar, tæki og lögmál Donald Rumsfelds um stig þekkingar.
Þar fjallar Jón Páll fjalla um almenna kenningu sína um samyrkju í sviðslistum; Leikhúsvélina. Kenning þessi hefur bæði
vakið alþjóðlega athygli og verið kennd í Listaháskóla Íslands, en hún er afurð níu ára tilraunavinnu sem miðar
að samvinnu í sviðslistum og ber heitið Mindgroup. Vefir: jonpalle.com og mindgroup.me.
Jón Páll útskrifaðist úr East 15 Acting School í London árið 2000 og hefur síðan starfað sem leikari og leikstjóri,
bæði hér heima og erlendis.
Enginn aðgangseyrir er á fyrirlesturinn sem er sá tíundi og næstsíðasti í röð fyrirlestra sem haldnir eru í Ketilhúsinu
á hverjum þriðjudegi kl. 17 undir yfirskriftinni Þriðjudagsfyrirlestrar.
Fyrirlestraröðin er samvinnuverkefni Listasafnsins á Akureyri, Verkmenntaskólans á Akureyri, Háskólans á Akureyri og Myndlistaskólans
á Akureyri. Hildur Friðriksdóttir heldur síðasta fyrirlestur vetrarins þriðjudaginn 31. mars undir yfirskriftinni Hin fullkomna kvenímynd.
|
https://www.akureyri.is/is/frettir/ingolfur-100-ara
|
Ingólfur 100 ára
Í dag fagnaði Ingólfur Lárusson, íbúi á Öldrunarheimilum Akureyrar, 100 ára afmæli sínu í faðmi fjölskyldu og
vina. Eiríkur Björn Björgvinsson, bæjarstjóri, heimsótti Ingólf í tilefni dagsins og fór vel á með þeim, enda þekkja
þeir báðir vel til austur á Héraði hvaðan Ingólfur er ættaður en Eiríkur var bæjarstjóri þar í átta
ár (á Fljótdalshéraði).
Ingólfur fæddist í Jökulsárhlíð en var alinn upp í Fagradal í Vopnafirði. Á stríðsárunum kom hann til
Akureyrar og starfaði sem bílstjóri hér í bæ. Þá kynntist hann verðandi eiginkonu sinni, Kristínu Pálsdóttur af
Ströndum og þau hófu búskap sinn þar fyrir vestan. Árið 1955 keyptu þau Gröf í Eyjafirði og byggðu upp þá
jörð. Kristín lést árið 2012. Þau Ingólfur eignuðust þrjá syni, Þorstein og Sigurð sem búa nú
tvíbýli að Gröf, og Lárus sem er kennari í Reykjavík.
Frá vinstri: Sigurður, Þorsteinn, Ingólfur og Eiríkur.
Ingólfur sló á létta strengi og bæjarstjórinn hafði gaman af.
|
https://www.akureyri.is/is/frettir/baekur-og-paskar
|
Bækur og páskar
Ótvírætt merki um að páskarnir eru á næsta leiti er að bókamarkaður Félags íslenskra bókaútgefenda er kominn
til Akureyrar. Markaðurinn er að þessu sinni haldinn að Óseyri 1 þar sem Nettó var í gamla daga og síðar Múrbúðin. Opið
verður daglega frá kl. 10-18 til og með 7. apríl.
Kristján Karl Kristjánsson á veg og vanda að því að setja markaðinn upp hér fyrir norðan og segir að hann sé nú
stærri en nokkru sinni fyrr. Fornbókadeildin er stærri en áður, barnabækur eru að venju mjög áberandi og úrval matreiðslubóka af
öllu tagi hefur aldrei verið meira.
Kristján Karl ráðleggur viðskiptavini um val á matreiðslubókum á markaðinum í dag.
|
https://www.akureyri.is/is/frettir/kynning-a-breytingu-a-adalskipulagi-akureyrar-staekkun-a-svaedi-fyrir-fristundabyggd-vid-buargil
|
Kynning á breytingu á aðalskipulagi Akureyrar, stækkun á svæði fyrir frístundabyggð við Búargil
Nú er til kynningar breyting á aðalskipulagi Akureyrar 2005-2018 vegna stækkunar á svæði fyrir frístundabyggð við Búðargil,
í samræmi við 2. mgr. 30. gr. skipulagslaga nr. 123/2010.
Aðalskipulagsbreyting vegna frístundabyggðar við
Búðargil
Tillagan verður tekin fyrir á næsta bæjarstjórnarfundi. Ábendingum er hægt að koma á framfæri skriflega til skipulagsdeildar í
Ráðhúsi Akureyrar, Geislagötu 9, 600 Akureyri eða á netfangið: skipulagsdeild@akureyri.is.
25. mars 2015
Skipulagsstjóri Akureyrarkaupstaðar
Aðalskipulagsbreyting
|
https://www.akureyri.is/is/frettir/hin-fullkomna-kvenimynd-1
|
Hin fullkomna kvenímynd
Þriðjudaginn 31. mars kl. 17 heldur Hildur Friðriksdóttir, meistaranemi í félagsvísindum við Háskólann á Akureyri, fyrirlestur
í Listasafninu á Akureyri, Ketilhúsi, undir yfirskriftinni Hin fullkomna kvenímynd. Þar fjallar hún um félagslega og menningarlega
mótaðar hugmyndir um kvenleika og með hvaða hætti þær birtast í menningu og listum. Jafnframt ætlar Hildur að tala um listakonur sem hafa
notað listsköpun til að miðla pólitískri ádeilu á útlitskröfur samtímans. Aðgangur á fyrirlesturinn er ókeypis.
Hildur Friðriksdóttir útskrifaðist með B.A. próf í nútímafræði við HA 2013 og stundar nú meistaranám í
félagsvísindum sem og diplómanám í menntunarfræðum við sama skóla.
Þetta er ellefti og síðasti Þriðjudagsfyrirlestur vetrarins en fyrri fyrirlesarar voru Jóna Hlíf Halldórsdóttir,
Eiríkur Stephenson og Hjörleifur Hjartarson (Hundur í óskilum), Margeir Dire Sigurðsson, Guðmundur Heiðar Frímannsson, Katrín Erna
Gunnarsdóttir, María Rut Dýrfjörð og Jón Páll Eyjólfsson.
Fyrirlestraröðin hefst aftur í september en hún er samvinnuverkefni Listasafnsins á Akureyri, Verkmenntaskólans á Akureyri, Háskólans
á Akureyri og Myndlistaskólans á Akureyri.
Hildur Friðriksdóttir.
|
https://www.akureyri.is/is/frettir/rekstrarafgangur-og-skuldir-laekka
|
Rekstrarafgangur og skuldir lækka
Rekstur samstæðu Akureyrarbæjar var viðunandi á árinu og varð rekstrarafgangur meiri en áætlanir höfðu gert ráð fyrir.
Rekstur Aðalsjóðs var þó þungur. Skuldir lækkuðu um 745 milljónir króna. Ársreikningar fyrir árið 2014 voru lagðir fram
í bæjarráði síðastliðinn fimmtudag. Samkvæmt sveitarstjórnarlögum skal fjalla um ársreikninginn á tveimur fundum í
sveitarstjórn og verður hann til umfjöllunar í bæjarstjórn Akureyrar 7. og 21. apríl nk.
"Ég er tiltölulega sáttur við afkomu sveitarfélagsins í heild og fjárhagsleg staða er sterk," segir Guðmundur Baldvin Guðmundsson
formaður bæjarráðs. "Rekstrarniðurstaða ársins er ívið betri en áætlanir gerðu ráð fyrir og munar þar miklu um
lága verðbólgu. Hins vegar er rekstur Aðalsjóðs nokkuð áhyggjuefni en miklar hækkanir á launum í kjölfar kjarasamninga á
árinu komu niður á rekstrinum."
Ársreikningurinn er settur fram samkvæmt reikningsskilum sveitarfélaga. Starfseminni er skipt upp í tvo hluta, A-hluta annars vegar og B-hluta hins vegar. Til A-hluta
telst starfsemi sem að hluta eða öllu leyti er fjármögnuð með skatttekjum. Um er að ræða Aðalsjóð, Fasteignir Akureyrarbæjar,
Framkvæmdamiðstöð og Eignasjóð gatna. Til B–hluta teljast fjárhagslega sjálfstæð fyrirtæki sem að hálfu eða meirihluta
eru í eigu sveitarfélagsins en rekstur þeirra er að stofni til fjármagnaður með þjónustutekjum. Fyrirtækin eru: Félagslegar
íbúðir Akureyrarbæjar, Strætisvagnar Akureyrabæjar, Öldrunarheimili Akureyrabæjar, Framkvæmdasjóður Akureyrarbæjar,
Bifreiðastæðasjóður Akureyrabæjar, Hafnarsamlag Norðurlands, Norðurorka hf, Heilsugæslustöðin á Akureyri, Byggingasjóður
Náttúrufræðistofnunar og Gjafasjóður Öldrunarheimila Akureyrarbæjar.
Rekstur samstæðu Akureyrarbæjar var viðunandi og heildarniðurstaða ársins í meginatriðum eins og fjárhagsáætlun gerði
ráð fyrir. Rekstrarniðurstaða samstæðunnar var jákvæð um 525 milljónir króna en áætlun hafði gert ráð fyrir 449
milljóna króna rekstarafgangi. Samkvæmt yfirliti um sjóðstreymi nam veltufé frá rekstri 2.187,6 millj. kr. sem er 402,7 millj. kr. minna en
áætlun hafði gert ráð fyrir og 330,6 millj. kr. lægri upphæð en árið áður. Handbært fé frá rekstri nam 2.273,8
millj. kr. Fjárfestingarhreyfingar námu samtals 1.202 millj. kr. Fjármögnunarhreyfingar námu samtals 1.082,5 millj. kr. Afborgun langtímalána nam
1.042,8 millj. kr. en ný langtímalán voru engin. Lækkun á handbæru fé á árinu nam 10,7 millj. kr. og nam handbært fé
sveitarfélagsins í árslok 1.822 millj. kr.
Heildarlaunagreiðslur án launatengdra gjalda hjá samstæðunni voru 8.381.817 þúsundir króna. Fjöldi stöðugilda var að meðaltali
1.552 sem er 4 færra en árið áður. Laun og launatengd gjöld sveitarfélagsins í hlutfalli við rekstrartekjur þess voru 56,2%. Annar
rekstrarkostnaður var 31,3,% af rekstrartekjum. Skatttekjur sveitarfélagsins voru 590 þús. kr. á hvern íbúa en tekjur samtals 1.073 þús. kr.
á hvern íbúa. Árið 2013 voru skatttekjurnar 565 þús. kr. á hvern íbúa og heildartekjurnar 1.037 þús. kr.
Þrátt fyrir stöðugleika í rekstri var niðurstaða A-hluta neikvæð um 134 millj. kr. en fjárhagáætlun gerði ráð
fyrir jákvæðri niðurstöðu um 37 millj. kr. Sér í lagi var rekstur aðalsjóðs þungur innan A-hluta og skýrist að
stórum hluta af kjarasamningsbundnum launahækkunum og hækkun á lífeyrisskuldbindingum. Á móti kom að lítil verðbólga og
hagstæð gengsþróun ollu því að fjármagskostnaður var mun lægri en áætlanir gerðu ráð fyrir.
Samkvæmt efnahagsreikningi voru eignir sveitarfélagsins bókfærðar á 39.396,6 millj. kr. í árslok, þar af voru veltufjármunir 3.710,5
millj. kr. Skuldir sveitarfélagsins með lífeyrisskuldbindingum námu samkvæmt efnahagsreikningi 22.601,5 millj. kr., þar af voru skammtímaskuldir 3.320,4
millj. kr. Fjárhagur Akureyrarbæjar er traustur og nam skuldaviðmið samkvæmt reglum Eftirlitsnefndar með fjármálum sveitarfélaga 105% en var 112%
árið áður.
Veltufjárhlutfallið var 1,12 í árslok en var 1,20 árið áður. Bókfært eigið fé nam 16.795,1 millj. kr í árslok.
Eiginfjárhlutfall var 43% af heildarfjármagni í árslok en var 40% árið áður.
Ársreikningur Akureyrarbæjar 2014.
|
https://www.akureyri.is/is/frettir/hjolreidapaskar
|
Hjólreiðapáskar
Um páskana verður nóg um að vera fyrir hjólreiðafólk sem statt verður á Akureyri. Hjólreiðafélag Akureyrar ætlar að
standa fyrir æfingum og páskaeggjaleit yfir helgidagana. Þar á bæ láta menn ekki ofurlítið norðanhret gera strik í reikninginn enda
skánar veðrið strax á skírdag og verður síðan ljómandi gott.
Á fimmtudaginn eða á skírdag er öllum á reiðhjóli boðið að mæta við Minjasafnið á Akureyri klukkan 13 og taka
þátt í páskaeggjaleit í kringum tjörnina. Páskaeggjaleitin er fyrir fólk á öllum aldri og fer hún fram á
reiðhjólum.
Æfingar Hjólreiðafélagsins um páskana verða sem hér segir:
Skírdagur klukkan 20 við Hof
Páskadagur klukkan 10 við Hof
Annar í páskum klukkan 20 við verslunina í Hrísalundi
Ekkert kostar að æfa með hjólreiðafélaginu og fólk þarf ekki að vera skráð í félagið til að mæta á
æfingar.
Hjólreiðafélag Akureyrar var stofnað 2012 en formlegar æfingar hófust ekki fyrr en síðla sumars 2014 og hafa staðið yfir síðan.
Hátt í 200 manns hafa prófað að koma á æfingar hjá Hjólreiðafélaginu frá því í haust og um 60 manns eru
skráðir í félagið.
Einnig hefur HFA staðið í vetur fyrir árstíðatengdum viðburðum. Í desember var það jólahjól þar sem allir sem
mættu og hjóluðu fram í fjörð í Jólahús, fengu gefins reiðhjólaljós frá félaginu, heitt súkkulaði og
smákökur. Á bolludaginn fengu allir sem mættu bollur eins og þeir gátu í sig látið og nú í tilefni páskanna er
það páskaeggjaleitin.
Mynd: Hjólreiðafélag Akureyrar.
|
https://www.akureyri.is/is/frettir/haustsyning-listasafnsins-a-akureyri
|
Haustsýning Listasafnsins á Akureyri
Listasafnið á Akureyri efnir til sýningar á verkum eftir norðlenska myndlistarmenn 29. ágúst - 18. október 2015. Dómnefnd velur úr
innsendum verkum listamanna sem búa og/eða starfa á Norðurlandi eða hafa tengingu við svæðið. Umsóknarfrestur er til og með 27.
apríl næstkomandi.
Haustsýningar voru lengi fastur liður í sýningarhaldi hér á landi og erlendis lifa þær víða enn góðulífi.
Haustsýning Listasafnsins á Akureyri verður tvíæringur og endurvekur þá góðu hefð að sýna hvað listamenn á
svæðinu eru að fást við. Hún verður því fjölbreytt og mun gefa góða innsýn í líflega flóru myndlistar
á Akureyri og Norðurlandi.
Sérstakt eyðublað má finna hér að neðan.
Eyðublaðið er einungis rafrænt og þarf ekki að prenta út. Umsækjandi fyllir út grunnupplýsingar um sjálfan sig og hleður upp 1-3
myndum sem dómnefndin mun fjalla um. Mikilvægt er að myndirnar séu í góðri upplausn sem seinna má nýta í prentaða
sýningarskrá og annað kynningarefni. Stærðin er um það bil 150x100 mm ( 1.772x1329 pixlar) og 300 pt.
Stuttur texti skal fylgja þar sem listamaðurinn fjallar um verkin og sýn hans á listina. Umsækjandi hleður textanum upp sem Word skjali
með hnappnum „Almennt um verkin“.
Sérstakar upplýsingar um verkin eru færðar inn: ártal, stærð, tækni og nafn ásamt stuttum texta um verkin til útskýringar.
Mynd af listamanninum sem verður nýtt í sýningarskrá og annað kynningarefni. Myndin þarf að vera í 300 pt. upplausn.
Að síðustu þarf að fylgja örstutt ferilskrá á bilinu 60-80 orð.
Hér er hægt að nálgast umsóknareyðublað.
|
https://www.akureyri.is/is/frettir/nr-311-2015-auglysing-um-skipulagsmal-i-akureyrarkaupstad-jadarsvollur
|
Nr. 311/2015 AUGLÝSING um skipulagsmál í Akureyrarkaupstað. Jaðarsvöllur
Bæjarstjórn Akureyrarkaupstaðar hefur þann 17. mars 2015 samþykkt deiliskipulagsbreytingu fyrir Jaðarsvöll.
Breytingin felur í sér að byggingarreitur nr. 1 við vélageymslu og byggingarreitur nr. 2 fyrir yfirbyggt æfingasvæði færast til. Stærðir
haldast óbreyttar.
Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 18. mars 2015,
Anna Bragadóttir, verkefnastjóri skipulagsmála.
B-deild - Útgáfud.: 1. apríl 2015
|
https://www.akureyri.is/is/frettir/brenndu-thetta-snifsi-ad-lestri-loknum
|
Brenndu þetta snifsi að lestri loknum
Héraðsskjalasafnið á Akureyri boðar til hádegisfyrirlestrar í Héraðsskjalasafni/Amtsbókasafni, Brekkugötu 17, föstudaginn 10.
apríl kl. 12–13. Þar mun Svanhildar Bogadóttur borgarskjalavörður í Reykjavík fjalla um mikilvægi þess að varðveita
einkaskjöl kvenna til jafns við karla.
Einnig verða til sýnis nokkur skjöl kvenna sem varðveitt eru á Héraðsskjalasafninu á Akureyri og munu skjalaverðir í stuttu máli gera
þeim skil og segja frá því hvað safnið hefur að geyma.
Veitingasala er á staðnum.
Í tilefni af 100 ára afmæli kosningaréttar kvenna árið 2015 tekur Héraðsskjalasafnið á Akureyri nú þátt í
þjóðarátaki um söfnun á skjölum kvenna. Fyrir átakinu standa Landsbókasafn Íslands – Háskólabókasafn,
Þjóðskjalasafn Íslands og héraðsskjalasöfnin í landinu.
Svo virðist vera að konum hafi ekki þótt jafn merkilegt og körlum hvað þær voru að fást við og skrifa um og bréf frá konum
enduðu mjög gjarnan á fyrirmælum um að viðtakandi ætti að brenna það að lestri loknum. Skjöl kvenna hafa því síður
skilað sér inn á söfnin en skjöl karla. Því þykir sérstök ástæða til að hvetja fólk til að stuðla að
varðveislu þeirra með því að koma þeim í örugga geymslu. Það sem átt er við með skjölum eru t.d. bréf,
dagbækur, póstkort, teikningar, kvæði, smásögur, ljósmyndir, ræður, erindi og ýmiss annar fróðleikur, eldri sem yngri.
Héraðsskjalasafnið á Akureyri er aðili að þessu söfnunarátaki og tekur sem fyrr við skjölum karla og kvenna úr öllum
stéttum og á öllum aldri. Hægt er að koma skjölunum til safnsins að Brekkugötu 17 og/eða hafa samband með tölvupósti á
netfangið herak@herak.is eða í síma 460 1290.
|
https://www.akureyri.is/is/frettir/taekifaeri-i-afthreyingarferdathjonustu
|
Tækifæri í afþreyingarferðaþjónustu
Ísland er í næstefsta sæti yfir bestu áfangastaði heims fyrir afþreyingarferðamennsku samkvæmt Adventure Tourism Development Index (ATDI) en
einkenni slíkrar ferðamennsku er að hún sameinar líkamlega hreyfingu, menningarupplifun og náið samband við náttúruna.
Ísland var í fimmta sæti á þessum lista árið 2011 en skýst nú upp í annað sæti og fer þar með fram úr
vinsælum áfangastöðum á borð við Nýja Sjálandi og Kanada. Einungis Sviss stendur Íslandi framar á þessu sviði. Alls eru 197
lönd tekin fyrir í skýrslunni sem gefin var út af The Adventure Travel Trade Association (ATTA) og George Washington Háskólanum.
María Helena Tryggvadóttir, verkefnastjóri ferðamála hjá Akueyrarstofu, segir að þessi niðurstaða sé afar ánægjuleg og
færi okkur heim sanninn um að enn séu mikil og vannýtt tækifæri fólgin í ferðaþjónustunni á Norðurlandi.
"Út frá þekkingu okkar á ferðamönnum sem heimsækja Ísland vitum við að náttúran er okkar helsta aðdráttarafl, auk
þess sem Ísland státar af fjölbreyttu framboði af afþreyingu allt árið. Akureyri og Norðurland ættu að geta nýtt sér
þetta tækifæri til að auka hlut sinn á þessu sviði með auknu framboði á afþreyingu eins og t.d. fugla- og hvalaskoðun, veiði,
hjóla-, hesta- og skíðaferðum, svo fátt eitt sé nefnt. Það er líka mjög athyglisvert að skýrslan sýnir að um 69% af
þessum markhópi notar vefleit til að afla sér gagna en það auðveldar afþreyingaraðilum að koma sér á framfæri
óháð staðsetningu. Áhugaverð afþreying og góðar og aðgengilegar upplýsingar á vefnum eru því lykillinn að
ná árangri," segir María Helena.
Skýrsla ATDI afþreyingarferðaþjónstu.
|
https://www.akureyri.is/is/frettir/fidla-og-fotstigid
|
Fiðla og fótstigið
Fiðla og fótstigið er samstarfsverkefni fiðluleikarans Láru Sóleyjar Jóhannsdóttur og organistans Eyþórs Inga Jónssonar. Um er
að ræða fræðandi, skapandi og aðgengilegt tónleikaprógram sem ætlað er nemendum á grunn- og framhaldskólaaldri.
Nú þegar hafa þau spilað í nokkrum skólum á Eyjafjarðarsvæðinu, meðal annars í Grímsey, Hrísey, á
Hrafnagili og Akureyri.
Flutt er tónlist eftir mörg af þekktustu tónskáldum veraldar í nýjum búningi þar sem útsetningar og spuni setja létta,
þjóðlega stemmningu og gera tónlistina enn aðgengilegri hlustendum; Mozart á moldargófli, Schubert í sauðskinsskóm, Liszt í
lopapeysu, Handel með hangikjöti og Lully lundabaggi eru uppskriftir tónleikanna.
Leikið er á fiðlu og fótstigið orgel, harmoníum. Flytjendur eru í þjóðbúningum og notast jafnframt við skjávarpa
þar sem myndum og fræðslu frá viðeigandi tónlistartímabilum er varpað upp. Leitast er við að tónleikagestir taki virkan þátt
í tónleikunum meðal annars með söng og klappi.
Um er að ræða sjálfsprottið starf sem stuðlar að fjölbreyttari menningarstarfi sem sniðið er sérstaklega fyrir börn og ungmenni og flutt
í þeirra nær umhverfi. Með tónleikunum vilja flytjendur auka áhuga og þekkingu á klassískri tónlist og ala upp hlustendur og leikendur
þess konar tónlistar.
Verkefnið hefur fengið frábærar viðtökur og hafa þónokkrir skólar á Eyjafjarðarsvæðinu nú þegar verið
heimsóttir. Verkefnið er styrkt af Norðurorku og Akureyrarstofu.
Eyþór Ingi og Lára Sóley spila fyrir krakkana.
|
https://www.akureyri.is/is/frettir/leidsogn-um-verk-idunnar
|
Leiðsögn um verk Iðunnar
Boðið verður upp á leiðsögn í Listasafninu, Ketilhúsi fimmtudaginn 16. apríl kl. 12.15-12.45 um yfirlitssýningu Iðunnar
Ágústsdóttur. Framundan er síðasta vika sýningarinnar en henni lýkur næstkomandi sunnudag, 19. apríl. Guðrún Pálína
Guðmundsdóttir, fræðslufulltrúi, tekur á móti gestum og fræðir þá um sýninguna og einstaka verk. Aðgangur er
ókeypis.
Tilefni sýningarinnar er 75 ára afmæli myndlistarkonunnar Iðunnar Ágústsdóttur sem er fædd og uppalin á Akureyri og dóttir
Elísabetar Geirmundsdóttur sem oft er nefnd listakonan í Fjörunni. Sýningu á verkum Elísabetar lauk í Listasafninu 8. mars
síðastliðinn.
Iðunn hefur fengist við myndlist síðan 1977 en fyrsta einkasýning hennar var haldin 1979 í Gallerí Háhól. Iðunn var einn meðlima
Myndhópsins sem stofnaður var árið 1979 og var hún meðal annars formaður hans og gjaldkeri um tíma. Iðunn vann aðallega með olíuliti og
pastelkrít í verkum sínum. Hennar helstu viðfangsefni á ferlinum eru landslagið, náttúran, fólk og hið dulræna. Hún hefur
haldið fjölmargar einkasýningar og tekið þátt í fjölda samsýninga bæði hérlendis og erlendis. Flest verka Iðunnar eru í
einkaeigu en einnig í eigu ýmissa fyrirtækja og stofnana hér heima og erlendis. Yfirlitssýningin er sú fyrsta sem haldin er á verkum hennar en á
sýningunni verður áhersla lögð á olíu og krítarverk hennar.
Sýningarstjóri er Eiríkur Arnar Magnússon myndlistarmaður, sonur Iðunnar.
Sýningunni lýkur 19. apríl næstkomandi og er opin þriðjudaga til sunnudaga kl. 12-17. Aðgangur er ókeypis.
Iðunn Ágústsdóttir.
|
https://www.akureyri.is/is/frettir/kirkjulistavika-i-akureyrarkirkju-ad-hefjast
|
Kirkjulistavika í Akureyrarkirkju að hefjast
Fjórtánda Kirkjulistavika í Akureyrarkirkju hefst sunnudaginn 19. apríl og verður fyrsti dagur hátíðarinnar að miklu leyti helgaður
minningu Davíðs Stefánssonar, skálds frá Fagraskógi. Hátíðin hefst með Davíðsmessu þar sem séra Karl
Sigurbjörnsson biskup prédikar. Tónlistin í messunni verður að mestu leyti við ljóð Davíðs. Ásamt Kór Akureyrarkirkju syngur
Elvý G. Hreinsdóttir og Birkir Blær Óðinsson leikur á gítar.
Að messu lokinni verður opnuð myndlistarsýning í Safnaðarheimilinu og kapellu þar sem þau Joris Rademaker og Guðrún Pálína
Guðmundsdóttir sýna verk sín. Klukkan hálfeitt hefjast svo Davíðstónleikar þar sem þau Kristjana Arngrímsdóttir
söngkona og Kristján Eldjárn Hjartarson gítarleikari flytja lög við ljóð Davíðs Stefánssonar.
Sönghópurinn Hljómeyki flytur messu fyrir tvo kóra eftir Frank Martin ásamt fleiri verkum á tónleikum sem hefjast klukkan 17 í kirkjunni og um
kvöldið teygir hátíðin sig til Dalvíkur þar sem verður æðruleysismessa í Dalvíkurkirkju.
Þrennir hádegistónleikar verða haldnir í kirkjunni á Kirkjulistaviku. Mánudaginn 20. apríl leikur Sigrún Magna
Þórsteinsdóttir orgelleikari verk eftir Mendelssohn, Scheidt og Boëllmann. Þriðjudaginn 21. apríl verður leikið á kontrabassa og orgel
þegar þeir Þórir Jóhannsson bassaleikari og Eyþór Ingi Jónsson orgelleikari flytja verk eftir Bach, Bruch og fleiri. Loks leikur hinn ungi og
efnilegi píanóleikari, Alexander Smári Edelstein, á flygil kirkjunnar miðvikudaginn 22. apríl. Aðgangur að hádegistónleikunum er
ókeypis.
Líf og fjör verður í Akureyrarkirkju alla hátíðardagana en smitast einnig út í samfélagið. Til dæmis verður haldið
námskeið í Biblíumatargerð í Naustaskóla, morgunsöngur verður í kapellu, Kaffi Ilmur rekur útibú í anddyri
Safnaðarheimilisins, Foreldramorgunn verður í Safnaðarheimilinu og opið hús hjá Æskulýðsfélaginu. Fimmtudaginn 23. apríl,
sumardaginn fyrsta, verður vorferð eldri borgara við Akureyrarkirkju farin til Grenivíkur undir fararstjórn sr. Hildar Eirar Bolladóttur.
Laugardaginn 25. apríl kl. 16 verður fræðslufyrirlestur í kapellu Akureyrarkirkju í samvinnu við Barokksmiðju Hólastiftis þar sem
fjallað verður um hinn mikla frumkvöðul kirkjutónlistar, dansk-þýska tónskáldið Dietrich Buxtehude. Aðgangur er ókeypis.
Lokadag Kirkjulistaviku í Akureyrarkirkju verður líka lokahátíð barnastarfsins í kirkjunni með messu klukkan ellefu, kaffihús og
myndlistarsýningar verða opnar og vikunni lýkur svo með hátíðartónleikum í Akureyrarkirkju kl. 17. Þar verður íslensk/ensk
tenging, flutt tónlist eftir Báru Grímsdóttur, Björk Guðmundsdóttur, Michael Jón Clarke, Sigfús Einarsson, Sveinbjörn
Sveinbjörnsson, Charles Stanford, Ralph Vaughan-Williams og Samuel Wesley. Frumflutt verður nýtt íslenskt tónverk, Te Deum eftir Michael Jón Clarke. Fjórir kórar sameinast tónleikunum, Kór
Akureyrarkirkju, Kór Möðruvallaklausturskirkju, Hymnodia og félagar úr Kammerkór Norðurlands. Helena Guðlaug Bjarnadóttir syngur
einsöng, Ella Vala Ármannsdóttir leikur á horn og Eyþór Ingi
Jónsson á orgel. Stjórnandi er Sigrún Magna
Þórsteinsdóttir. Aðgangseyrir kr. 2000.
Dagskrá Kirkjulistaviku í Akureyrarkirkju 2015 er að finna á vef Akureyrarkirkju, akureyrarkirkja.is.
|
https://www.akureyri.is/is/frettir/nordlenska-hestaveislan
|
Norðlenska hestaveislan
Norðlenska hestaveislan er árlegur viðburður í aprílmánuði sem ekkert hestaáhugafólk ætti að láta fram hjá
sér fara. Viðburðurinn stendur yfir 17.-18. apríl. Í kvöld, föstudagskvöldið 17. apríl, er sýningin "Fákar og fjör" kl. 20
í Léttishöllinni en þar er um að ræða stjörnum prýdda stórsýningu fyrir hesta og menn.
Á laugardeginum verða hrossaræktarbú heimsótt og um kvöldið er "Stóðhestaveisla", þar sem margir bestu stóðhestar landsins
verða sýndir. Að sýningu lokinni verður dansað að sveitasið. Viðburðurinn er í umsjón hestamannafélagsins Léttis.
Nánari upplýsingar á heimasíðu félagsins www.lettir.is og á Facebooksíðu viðburðarins.
Úr Léttishöllinni.
|
https://www.akureyri.is/is/frettir/munu-utlendingar-thjona-utlendingum
|
Munu útlendingar þjóna útlendingum?
Föstudaginn 24. apríl kl. 12.10 flytur Edward H. Huijbens, prófessor og sérfræðingur á Rannsóknarmiðstöð Ferðamála, erindi
um framtíð vinnumarkaðar í íslenskri ferðaþjónustu í stofu M102 að Sólborg við Norðurslóð. Erindið mun taka
saman helstu stærðir í íslenskri ferðaþjónustu og sýna hvernig þróun hennar verður til nánustu framtíðar og
hvaða forsendur eru þar að baki.
Sjónum verður sérstaklega beint að áætlaðri vinnuaflsþörf og hvernig mögulegt væri að meta hana. Það mat verður sett
í samhengi við framboð menntunar í ferðaþjónustu í landinu og hugmynda um hvernig mætti koma til móts við vinnuaflsþörfina
gegnum menntun og breytta samsetningu íslensks vinnumarkaðar. Rýnt verður sérstaklega í einkennandi ferðaþjónustugreinar til að meta
fjölgun starfandi í þeim og sú fjölgun sett í samhengi við fjölgun starfandi á landinu öllu og hlutdeild útlendinga þar
í.
Niðurstöður sýna að með áframhaldandi hagvexti sem drifin verður áfram af ferðaþjónustu mun aðeins tvennt koma til greina:
Annarsvegar að vinnuafl færist í stórum stíl úr öðrum atvinnugreinum í ferðaþjónustu innanlands, en fátt bendir til
slíkra flutninga, og hinsvegar að flytja þurfi inn vinnuafl til að mæta fjölgun starfandi í ferðaþjónustu. Í báðum tilfellum
þarf að gera mikla bragabót í menntun og starfsþjálfun í greininni og mun erindið enda á tillögum þar að lútandi.
Allir velkomnir.
Edward H. Huijbens.
|
https://www.akureyri.is/is/frettir/verslunarrekstur-i-hrisey
|
Verslunarrekstur í Hrísey
Um fjörtíu manns sóttu opinn kynningarfund um fyrirhugaða stofnun félags um verslunarrekstur í Hrísey sem haldinn var í gær. Á
fundinum voru kynnt drög að rekstraráætlun og stofnkostnaði. Umræður voru uppbyggilegar og fundarmenn almennt mjög jákvæðir og
bjartsýnir um reksturinn.
Á fundinum var hægt að gefa vilyrði fyrir að leggja hlutafé í hið óstofnaða félag og nokkrir staðfestu hlut sinn.
Ákveðið var að gefa frest til mánudagsins 27. apríl fyrir verðandi hluthafa til að skrá sitt framlag til félagsins. Ef nægt hlutafé
safnast verður í framhaldi af því boðað til stofnfundar. Áætlað er að leggja upp með að lágmarki 3.000.000 kr. í
hlutafé.
Hægt er að senda fyrirspurnir eða staðfestingu á hrisey@hrisey.net eða hafa samband við undirritaða ef áhugi er
á að gerast hluthafi.
Guðrún Þorbjarnardóttir 692-4910
Hrund Teitsdóttir 694-1285
Ingólfur Sigfússon 866-8190
Ingimar Ragnarsson 867-5655
Kristín Björk Ingólfsdóttir 866-9490
Linda María Ásgeirsdóttir 891-7293
Þröstur Jóhannsson 862-3817
Um 40 manns sóttu fundinn.
Frá fundinum í gær.
|
https://www.akureyri.is/is/frettir/auglysing-um-styrki-1
|
Auglýsing um styrki
Velferðarráð og samfélags- og mannréttindaráð úthluta styrkjum til starfsemi og þjónustu sem fellur að hlutverkum þeirra,
velferðarráð einu sinni á ári og samfélags- og mannréttindaráð tvisvar. Styrkir samfélags- og mannréttindaráðs ná
til forvarnamála, jafnréttismála og æskulýðs- og tómstundamála.
Velferðarráð stýrir fölbreyttri velferðarþjónustu á vegum Akureyrarbæjar. Styrkir eru m.a. veittir til félagasamtaka og einstaklinga
sem starfa á sviði félags- og heilbrigðismála.
Umsækjendur eru beðnir að kynna sér reglur Akureyrarbæjar um styrkveitingar svo og samþykktir ráðanna um markmið og vinnulag á http://www.akureyri.is/is/thjonusta/auglysingar-og-umsoknir/adrar-umsoknir.
Umsóknum skal skilað á þar til gerðum eyðublöðum sem fást í Þjónustuanddyri Ráðhússins og á
ofangreindri vefslóð.
Umsóknafrestur er til 22. apríl 2015 og skal umsóknum skilað í Þjónustuanddyri
Ráðhússins.
Akureyri að sumri. Mynd: Auðunn Níelsson.
|
https://www.akureyri.is/is/frettir/billie-holiday-i-hofi
|
Billie Holiday í Hofi
Tríó saxófónleikarans Sigurðar Flosasonar heldur tónleika í Hofi í kvöld kl. 20.00, síðasta vetrardag, í tilefni af
útkomu nýs geisladisks sem ber titilinn „Lady Day“. Diskurinn er gerður í tilefni af aldarafmæli söngkonunnar Billie Holiday en hún hefði
orðið 100 ára 7. apríl síðastliðinn.
Á efnisskrá verða lög sem Billie hljóðritaði og tengjast henni sterklega. Tríóið skipa auk Sigurðar þeir Eyþór
Gunnarsson á píanó og danski kontrabassaleikarinn Lennart Ginman en hann kemur hingað til lands sérstaklega vegna þessara tónleika. Á
tónleikunum mun Sigurður segja frá sönkonunni og ferli hennar á milli laga. Þess má geta að Sigurður Flosason hefur verið kjörinn
jazzleikari ársins á íslensku tónlistarverðlaununum undanfarin tvö ár og Eyþór Gunnarsson hlaut, ásamt félögum sínum
í Mezzoforte, heiðursverðlaun íslensku tónlistarverðlaunanna árið 2014. Lennart Ginman er einn af fremstu kontrabassaleikurum Dana, bæði vel
þekktur og virtur í dönsku jazzlífi.
Billie Holiday, sem hét í raun og veru Eleanora Fagan, var fædd 7. apríl 1915 og lést aðeins 44 ára gömul 17. júlí 1959. Hún
átti erfiða ævi og glímdi lengst af við áfengis- og vímuefnafíkn. Bille er í hópi áhrifamestu söngkvenna jazzins. Hún
er af flestum talin einn af persónulegustu og sterkustu túlkendum jazzsögunnar. Billie flutti bæði klassiska standarda og eins lög sem samin voru sérstaklega
fyrir hana. Tríóið mun flytja blöndu af hvoru tveggja.
Miðar fást í miðasölu Hofs og í síma 450 1000. Opið er frá klukkan 12–18.
Billie Holiday.
|
https://www.akureyri.is/is/frettir/uppbygging-a-jadri
|
Uppbygging á Jaðri
Í gær var undirritaður sérstakur viðauki við uppbyggingar- og framkvæmdasamning Akureyrarbæjar og Golfklúbbs Akureyrar frá 2007.
Viðaukinn felur í sér fjárveitingu til GA svo unnt verði að ljúka framkvæmdum og uppbyggingu að Jaðri sem unnið hefur verið að
á síðustu árum og stefnt er að því að verði lokið árið 2018. Þar með verður hægt að byggja
æfingaskýli á golfvellinum að Jaðri og bæta frágang á flötum og teigum sem gera golfvöllinn ennþá betri.
Meðfylgjandi mynd var tekin í gær á skrifstofu bæjarstjóra þegar Sigmundur Ófeigsson formaður GA og Eiríkur Björn
Björgvinsson bæjarstóri höfðu undirritað viðaukann.
|
https://www.akureyri.is/is/frettir/fjolmenni-a-andresar-andarleikum
|
Fjölmenni á Andrésar andarleikum
Á milli 2000 og 2500 manns eru nú á Akureyri vegna Andrésar andarleikanna. Keppa þar fjölmargir krakkar á
skíðum og snjóbrettum. Þetta er í fertugasta skipti sem leikarnir eru settir, en þeir voru settir í gær og
hófst keppni í hinum ýmsu greinum í morgun.
Keppt verður ýmist í svigi, stórsvigi, gönguskíðum, bretti og svo kallaðri leikjabraut fyrir yngstu iðkendurna. Um
700 keppendur eru að keppa í ár því er von á miklum fjölda fólks í fjallið næstu daga.
Samkvæmt upplýsingum frá lögreglu má fastlega gera ráð fyrir því að keppendunum fylgi
allavega 1500 foreldrar og aðrir aðstandendur. Það er því ljóst að mikið verður um að vera í
Hlíðarfjalli næstu daga, en það er farið að styttast í seinni endann á þessari skíðavertíð.
Frétt af mbl.is.
|
https://www.akureyri.is/is/frettir/lara-soley-er-baejarlistamadur
|
Lára Sóley er bæjarlistamaður
Í dag var tilkynnt á Vorkomu Akureyrarstofu um val á bæjarlistamanni Akureyrar 2015-2016 og varð tónlistarkonan Lára Sóley
Jóhannsdóttir þess heiðurs aðnjótandi. Fjöldi spennandi verkefna bíða Láru Sóleyjar, m.a. tilraunir með samruna
raftónlistar og klassískrar tónlistar.
Við sama tækifæri voru veittar viðurkenningar Húsverndarsjóðs og Byggingalistaverðlaun. Viðurkenningu Húsverndarsjóðs hlaut
Hús Hákarla Jörundar í Hrísey en einnig fékk Ásgeir Halldórsson sérstaka viðurkenningu Húsverndarsjóðs fyrir
ómetanlegt framlag sitt og elju við endurbyggingu hússins. Byggingalistaverðlaun Akureyrar fékk arkitektastofan Kollgáta fyrir
Íþróttamiðstöðina í Hrísey.
Heiðursviðurkenning Menningarsjóðs var veitt tveimur einstaklingur sem hafa með framlagi sínu stutt við og auðgað menningarlíf bæjarins.
Þetta eru myndlistarkonan Iðunn Ágústsdóttir sem lauk nýlega umfangsmikilli einkasýningu í Listasafninu á Akureyri, Ketilhúsi, og
Gunnar Frímannsson sem hefur komið að starfi Sinfóníuhljómsveitar Norðurlands frá upphafi og lagt sitt lóð á vogarskálarnar
við uppbyggingu sveitarinnar.
Á Vorkomunni veitti atvinnumálanefnd Akureyrar einnig atvinnu- og nýsköpunarviðurkenningar. Kælismiðjan Frost ehf hlaut athafnaviðurkenningu
Akureyrarbæjar. Fyrirtækið hefur verið í fararbroddi í uppbyggingu og þjónustu kælikerfa frá árinu 1993, en á rætur
að rekja til ársins 1984. Fyrirtækið er stærsta fyrirtæki sinnar tegundar á landinu og sinnir verkefnum og þjónustu um allt land, sem og
erlendis. Nýsköpunarviðurkenningin kom í hlut fyrirtækisins Sveinbjargar sem stofnað var árið 2007. Fyrirtækið framleiðir
íslenskar hönnunarvörur og hefur verið í örum vexti síðustu ár. Vörulína fyrirtækisins er hönnuð af Sveinbjörgu
Hallgrímsdóttur myndlistarkonu og eru ríflega 140 ólíkar vörur úr smiðju hennar selddar bæði á Íslandi og erlendis.
Á meðfylgjandi mynd eru í fremri röð talið frá vinstri: Iðunn Ágústsdóttir, Lára Sóley Jóhannsdóttir
og Linda María Ásgeirsdóttir sem tók við viðurkenningu fyrir hönd föður síns Ásgeirs Halldórssonar. Aftari röð
frá vinstri: Ingólfur Freyr Guðmundsson frá Kollgátu, Bragi H. Kristinsson frá Kælismiðjunni Frosti, Sveinbjörg Hallgrímsdóttir,
Elín H. Gísladóttir forstöðumaður Sundlauga Akureyrar, Guðríður Friðriksdóttir framkvæmdastjóri Fasteigna Akureyrarbæjar
og Gunnar Frímannsson.
Mynd: Ragnar Hólm Ragnarsson.
|
https://www.akureyri.is/is/frettir/uppbyggingarsjodur-nordurlands-eystra-auglysir-eftir-umsoknum
|
Uppbyggingarsjóður Norðurlands eystra auglýsir eftir umsóknum
Stofnaður hefur verið nýr sjóður, Uppbyggingasjóður Norðurlands eystra. Sjóðurinn er hluti af samningi um Sóknaráætlun
Norðurlands eystra 2015-2019 sem undirritaður var í febrúar sl. Sjóðurinn er samkeppnissjóður og tekur við hlutverki Menningarráðs
Eyþings, Vaxtarsamnings Eyjafjarðar og Vaxtarsamnings Norðausturlands og veitir verkefnastyrki til menningarverkefna, atvinnuþróunar og nýsköpunar, auk
stofn- og rekstrarstyrkja til menningarmála.
Í ár lítur uppbyggingasjóðurinn sérstaklega til verkefna sem jafna stöðu kynjanna og aldurshópa á svæðinu. Auk þess
hafa þær umsóknir forgang sem uppfylla eitt eða fleiri eftirtalinna skilyrða.
Á sviði atvinnuþróunar og nýsköpunar:
Verkefni sem stuðla að nýtingu auðlinda svæðisins til atvinnusköpunar
Verkefni sem til þess eru fallin að auka fjölbreytni atvinnutækifæra
Verkefni sem stuðla að samstarfi atvinnulífs, háskóla og þekkingarstofnana
Verkefni sem efla nýsköpun og atvinnuþróun
Umsóknum skal skilað rafrænt til uppbyggingarsjóðs á netfangið uppbygging@eything.is á
þar til gerðum eyðublöðum sem nálgast má hér og
eyðublað fyrir kostnaðargreiningu stærri verkefna sem nálgast má hér. Umsóknarfrestur er til og með 13. maí. Tilkynnt verður um úthlutun í júní. Umsækjendur eru hvattir til að kynna
sér verklagsreglur uppbyggingarsjóðs sem eruaðgengilegar hér.
Nánari upplýsingar um Uppbyggingarsjóð Norðurlands eystra veitir Baldvin Valdimarsson (baldvin@afe.is / sími
460 5701).
|
https://www.akureyri.is/is/frettir/laert-med-google-i-oddeyrarskola
|
Lært með Google í Oddeyrarskóla
Í Oddeyrarskóla er svokallað "Google Education umhverfi" notað við kennslu. Með því geta kennarar deilt verkefnum með nemendum, fylgst með
framvindu þeirra, skrifað athugasemdir við skjölin, hvatt þá áfram og leiðbeint. Margir geta unnið saman í einu skjali hvar og hvenær sem
er. Allt vistast sjálfkrafa og USB-lyklar, harðir diskar og takmarkað geymslurými heyra sögunni til.
Um þessa nýbreytni í skólastarfi Oddeyrarskóla skrifar Karl Eskil Pálsson athyglisverða grein í nýjasta tölublað Skólavörðunnar (bls. 21-25) sem gefin er út af
Kennarasambandi Íslands.
|
https://www.akureyri.is/is/frettir/nr-369-2015-auglysing-um-skipulagsmal-i-akureyrarkaupstad-breyting-a-deiliskipulagi-midbaejar
|
Nr. 369/2015 AUGLÝSING um skipulagsmál í Akureyrarkaupstað. Breyting á deiliskipulagi miðbæjar
Bæjarstjórn Akureyrarkaupstaðar hefur þann 7. apríl 2015 samþykkt deiliskipulagsbreytingu fyrir miðbæ Akureyrar.
Breytingin er gerð á texta í kafla 5.3 í greinargerð sem heitir nú: Hönnun og uppdrættir vegna nýbygginga, viðbygginga og breytinga
á eldra húsnæði.
Allar umsóknir um byggingarleyfi innan marka deiliskipulagsins sem varða útlit, form eða innra skipulag, skulu lagðar
fyrir skipulagsnefnd sem metur þessa hluti sérstaklega áður en hún leyfir framlagningu aðaluppdrátta.
Áður en aðaluppdrættir vegna nýbygginga eru lagðir fram skal leggja fram forteikningar, m.a. þrívíðar sem gera með greinargóðum
hætti grein fyrir ofantöldum atriðum. Ekki er þörf á slíku þegar um er að ræða viðbyggingu eða breytingar á formi eða
útliti á eldra húsnæði.
Allar breytingar á friðuðum húsum og húsum eldri en 100 ára og nánasta umhverfi þeirra, eftir því sem við á, eru
háðar samþykki Minjastofnunar Íslands.
Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 8. apríl 2015,
Anna Bragadóttir, verkefnastjóri skipulagsmála.
B-deild - Útgáfud.: 22. apríl 2015
|
https://www.akureyri.is/is/frettir/nr-377-2015-auglysing-um-skipulagsmal-i-akureyrarkaupstad-breyting-a-deiskipulagi-innbaejarins-adalstraeti-4
|
Nr. 377/2015 AUGLÝSING um skipulagsmál í Akureyrarkaupstað. Breyting á deiskipulagi Innbæjarins, Aðalstræti 4
Bæjarstjórn Akureyrarkaupstaðar hefur þann 21. apríl 2015 samþykkt deiliskipulagsbreytingu fyrir Innbæinn.
Breytingin felur í sér að á lóð nr. 4 við Aðalstræti hækkar nýtingarhlutfallið úr 0,503 í 0,610 og byggingarreitur
stækkar til norðurs.
Deiliskipulagstillagan hefur hlotið meðferð í samræmi við 3. mgr. 44. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 22. apríl 2015,
Anna Bragadóttir, verkefnastjóri skipulagsmála.
B-deild - Útgáfud.: 22. apríl 2015
|
https://www.akureyri.is/is/frettir/niu-erlend-krullulid-a-leid-til-landsins
|
Níu erlend krullulið á leið til landsins
Framundan er annasamur tími hjá krullufólki á Akureyri. Nú stendur yfir undirbúningur fyrir alþjóðlegt
krullumót sem fram fer um komandi helgi og í maí verður boðið upp á krulluæfingar fyrir unglinga, 11-18 ára, sem inngang að keppni í
krullu á Unglingalandsmóti UMFÍ um verslunarmannahelgina.
Krulludeild Skautafélags Akureyrar stendur fyrir alþjóðlega krullumótinu Ice Cup í Skautahöllinni á Akureyri um komandi helgi. Þetta er
í 12. sinn sem mótið er haldið, en það hefur farið fram árlega á þessum tíma allt frá árinu 2004.
Alls taka 16 lið þátt með 66 skráða liðsmenn og nú, eins og í fyrra, eru erlendir þátttakendur á mótinu fleiri en
þeir innlendu. Erlendu liðin eru níu, auk þess sem eitt lið er samsett af tveimur Íslendingum og tveimur Ungverjum og eitt lið fær til liðs við sig
svissneskan starfsmann úr Vaðlaheiðargöngunum. Alls eru erlendir þátttakendur því um 40. Reyndar er það svo að í tveimur af erlendu
liðunum eru Íslendingar sem búsettir eru erlendis og spila krullu þar. Bjarki Steinarsson spilar með norsku liði, en þetta er í fyrsta sinn sem við
fáum Norðmenn á þetta mót. Guðrún Sablow spilar með liði frá New York, en hún er Íslendingur og hefur verið búsett
í New York í um 30 ár. Eitt lið kemur frá Reykjavík og fimm eru skipuð liðsmönnum úr Krulludeild SA.
Þátttakendur á mótinu eru frá Kanada, Bandaríkjunum, Englandi, Sviss, Ungverjalandi, Noregi og Íslandi.
Akureyri á iði, æfingar fyrir unglinga og krulla á Unglingalandsmóti UMFÍ
Krulludeildin tekur einnig þátt í verkefninu "Akureyri á iði" sem íþróttafélög, einstaklingar og fyrirtæki standa að
í samvinnu við Akureyrarbæ. Boðið verður upp á æfingar fyrir unglinga í maí og í framhaldinu er stefnt að því að
keppt verði í krullu á Unglingalandsmóti UMFÍ um verslunarmannahelgina.
Krulludeildin verður með opið hús í Skautahöllinni sunnudaginn 3. maí kl. 13-16 og eru allir velkomnir að koma og prófa krullu, en á sama
tíma verður sérstök krulluæfing fyrir unglinga (11-18 ára). Í framhaldinu verða síðan krulluæfingar fyrir unglinga laugardaginn 9.
Maí kl. 16-19 og sunnudaginn 17. maí kl. 12-16.
Mynd af Facebook síðu krulludeildar Skautafélags Akureyrar.
|
https://www.akureyri.is/is/frettir/enginn-titill-58
|
Verkfall SGS og strætó
Vegna verkfallsboðunnar hjá Starfsgreinasambandi Íslands (SGS) er ljóst að akstur strætó á svæði Eyþings mun liggja niðri
þá daga sem verkfall stendur yfir.
Tímasetningar verkfallsaðgerða SGS:
30. apríl: Allsherjar vinnustöðvun frá klukkan 12.00 á hádegi til miðnættis sama dag
6. maí: Allsherjar vinnustöðvun frá miðnætti til miðnættis (allur 6. maí)
7. maí: Allsherjar vinnustöðvun frá miðnætti til miðnættis (allur 7. maí)
19. maí: Allsherjar vinnustöðvun frá miðnætti til miðnættis (allur 19. maí)
20. maí: Allsherjar vinnustöðvun frá miðnætti til miðnættis (allur 20. maí)
26. maí: Ótímabundin vinnustöðvun hefst á miðnætti aðfaranótt 26. maí
Þessa daga verða leiðir 78, 79 og 56 ekki eknar.
Leið 57 fer einungis til Akraness og Borgarness.
Mynd: Vikudagur.is.
|
https://www.akureyri.is/is/frettir/munid-eftir-smafuglunum
|
Munið eftir smáfuglunum
Nú er hart í ári hjá smáfuglunum, ekki síst þeim sem eytt hafa öllum kröftum sínum í flugleiðina löngu yfir
hafið til Íslands. Skógarþrestir norpa í skjóli við húsveggi og veltast um hraktir í snjósköflum. Það er því
góður siður og þarft verk að sinna smáfuglunum, sópa fönn af túnblettum og gefa þeim gott í gogginn.
Eftirfarandi upplýsingar eru af heimasíðu Fuglaverndarfélags Íslands:
Jarðbönn og snjór eru nú um víða um land og eiga fuglarnir erfitt. Fuglavernd hvetur landsmenn að hugsa til þessara smáu meðbræðra
og ekki síst farfuglanna sem koma langt að og þurfa orku og vatn til að lifa af. Sem dæmi um fóður má nefna brauð, epli, fitu, kjötsag,
matarafanga handa þröstum, störum og hröfnum, sólblómafræ eða páfagaukafræ handa auðnutittlingum, kurlaður maís og hveitikorn
handa snjótittlingunum. Fita er það fóður sem hentar flestum fuglum vel í kuldum og má blanda matarolíu, tólg eða smjöri við
afganga og korn. Síðan þarf vatn að vera aðgengilegt.
Skógarþrestir, svartþrestir og starar éta að jafnaði skordýr og önnur smádýr en ber á haustin. Í
vetrarhörkum leita þeir í æti sem menn bera út í garð og eru sérlega sólgnir í feitmeti eins og kjötsag og mör. Einnig
þiggja þeir ávexti svo sem epli, perur og rúsínur. Brauðmeti, sérstaklega ef það er blandað með matarolíu eða öðru
feitmeti er einnig vel þegið í vetrarkuldum. Best er að koma þessum kræsingum fyrir á fóðurpalli eða hengja upp í tré. Epli og
perur er gott að skera í tvennt og stinga upp á greinarenda 1-2 metra frá jörðu.
Snjótittlingar éta einkum fræ af jörðinni. Snjótittlingum er frekar illa við að vera inn á milli trjáa og
því er best að gefa þeim á opnu svæði eða á húsþök. Þeir éta líka af fóðurpöllum en aðeins
einstaka fugl lærir að éta úr hangandi fóðurdalli. Mulið maískorn, sólblómafræ og finkukorn er í uppáhaldi hjá
þeim.
Auðnutittlingar og barrfinkur vilja einkum sólblómafræ og finkukorn. Mjög auðvelt er að venja þá á að éta
úr hangandi fóðurdöllum, kornstönglum og af fóðurpöllum í trjám. Þeir éta líka finkukorn af jörðinni. Með
því að hengja fóðurdalla í tré rétt utan við glugga er hægt að fylgjast vel með atferli þeirra og hafa mikla
ánægju af en við seljum eina tegund af slíkum.
Hrafnar sækja einkum í matarúrgang sem borinn er út að vetrarlagi. Hrafnarnir éta einkum kjöt og spik en næla sér einnig
í brauðbita og jafnvel ávexti. Að eðlisfari eru hrafnarnir ákaflega varir um sig og hætta sér því ekki nærri húsum. Best er
þess vegna að gefa þeim þar sem pláss er gott til allra átta.
Hettumáfar og sílamáfar sækja í matarúrgang þegar þeir koma síðla vetrar eða á vorin. Þeir eru
einkum á ferðinni snemma morguns og valda þá oft ónæði.
|
https://www.akureyri.is/is/frettir/auglysing-um-skipulag-akureyrarkaupstadur
|
Breyting á aðalskipulagi og deiliskipulagi vegna frístundabyggðar við Búðargil
Bæjarstjórn Akureyrarkaupstaðar hefur samþykkt að auglýsa breytingu á Aðalskipulagi Akureyrar 2005-2018 vegna stækkunar
frístundabyggðar við Búðargil, breytingu á deiliskipulagi Búðargils þar sem lóð frístundabyggðar er stækkuð og
breytingu á deiliskipulagi Innbæjarins þar sem skipulagsmörkum er breytt til samræmis við mörk deiliskipulags Búðargils.
Breyting á Aðalskipulagi Akureyrar 2005-2018
Stækkun á svæði fyrir frístundabyggð við Búðargil
Bæjarstjórn Akureyrarkaupstaðar auglýsir hér með skv. 31. gr. skipulagslaga nr. 123/2010 tillögu að breytingu á Aðalskipulagi
Akureyrar 2005–2018.
Tillagan gerir m.a. ráð fyrir að svæði fyrir frístundabyggð 2.52.9 F stækki úr 2,5 í 2,7 ha til suðurs. Breytingar á
deiliskipulögum Búðargils og Innbæjarins eru auglýstar samhliða.
Breyting á Aðalskipulagi Akureyrar - Tillaga
Breytingar á deiliskipulagi
Bæjarstjórn Akureyrarkaupstaðar auglýsir hér með skv. 1. mgr. 43. gr. skipulagslaga nr. 123/2010 tillögur að breytingum á
deiliskipulögum. Breyting á aðalskipulagi er auglýst samhliða.
Breyting á deiliskipulagi Búðargils
Tillagan gerir m.a. ráð fyrir að lóðin Sunnutröð 2 stækki til suðurs um 3.373 m2. Byggingarreitur D lengist til suðurs og
heimilt verður að bæta við þremur frístundahúsum. Byggingarreitur B minnkar og bætt verður við bílastæðum.
Breyting á deiliskipulagi Búðargils - Tillaga
Breyting á deiliskipulagi Innbæjarins
Tillagan gerir ráð fyrir að afmörkun skipulagsins breytist til samræmis við skipulagsmörk Búðargils.
Breyting á deiliskipulagi Innbæjarins - Tillaga
Tillöguuppdrættir ásamt greinargerðum munu liggja frammi í þjónustuanddyri Akureyrarkaupstaðar, Geislagötu 9, 1. hæð og
hjá Skipulagsstofnun, frá 29. apríl til 10. júní 2015 svo að þeir sem þess óska geti kynnt sér tillögurnar og gert við
þær athugasemdir. Tillögurnar eru allar aðgengilegar hér að ofan.
Frestur til að gera athugasemdir við tillögurnar rennur út kl. 16:00 miðvikudaginn 10. júní 2015 og skal athugasemdum skilað skriflega
til skipulagsdeildar Akureyrarkaupstaðar, Geislagötu 9, 3. hæð eða með tölvupósti (skipulagsdeild@akureyri.is) þar sem nafn, kennitala og heimilisfang
sendanda kemur fram.
29. apríl 2015
Skipulagsstjóri Akureyrarkaupstaðar
|
https://www.akureyri.is/is/frettir/skipulagslysing-fyrir-mennaskolann-a-akureyri-og-adliggjandi-ibudasvaedi
|
Skipulagslýsing fyrir Menntaskólann á Akureyri og aðliggjandi íbúðasvæði
Unnið er að gerð deiliskipulags fyrir Menntaskólann á Akureyri og aðliggjandi íbúðasvæði. Skipulagslýsingin liggur frammi í
þjónustuanddyri Ráðhúss Akureyrar og hér fyrir neðan.
Skipulagslýsing
Ábendingum er hægt að koma á framfæri skriflega, innan tveggja vikna frá auglýsingu þessari, til skipulagsdeildar í
Ráðhúsi Akureyrar, Geislagötu 9, 600 Akureyri eða á netfangið: skipulagsdeild@akureyri.is.
29. apríl 2015
Skipulagsstjóri Akureyrarkaupstaðar
|
https://www.akureyri.is/is/frettir/verndun-thjodmenningar
|
Verndun þjóðmenningar
Guðrún Ingimundardóttir heldur kynningu á sáttmála UNESCO um verndun þjóðmenningar í Deiglunni á Akureyri í dag,
miðvikudaginn 29. apríl, kl. 17.00.
Kynningin er í tengslum við verkefni sem ÞjóðList er að vinna fyrir menntamálaráðuneytið sem er að greina þætti
menningarerfða (þjóðmenningar / óáþreyfanlegs menningararfs) sem finnast á Íslandi með því að safna upplýsingum um
stofnanir, frjáls félagasamtök, hópa og jafnvel einstaklinga sem stunda/vinna með íslenskar menningarerfðir. Markmiðið með verkefninu er að
afla nauðsynlegra upplýsinga til að innleiða sáttmála UNESCO um verndun menningaerfða frá árinu 2003 og uppfylla ákvæði hans.
Hugtakið "menningarerfðir" merkir "siðvenjur, framsetning, tjáningarform, þekking, færni – ásamt tækjum, hlutum, listmunum og
menningarrýmum sem þeim tengjast – sem samfélög, hópar og, í sumum tilvikum, einstaklingar telja hluta af
menningararfleifð sinni." [2. gr. sáttmála UNESCO um verndun menningarerfða].
Allir sem áhuga hafa á að vilhalda þjóðmenningu okkar Íslendinga eru hvattir til að mæta.
Sjá meira.
|
https://www.akureyri.is/is/frettir/farandsyning-um-kvenrettindabarattuna-i-100-ar-opnud-i-hofi
|
Farandsýning um kvenréttindabaráttuna í 100 ár opnuð í Hofi
Föstudaginn 1. maí verður opnuð í Hofi farandsýning um kvenréttindabaráttu síðustu 100 ára og er hún á vegum
Kvenréttindafélags Íslands í samvinnu við Akureyrarbær og Menningarfélag Akureyrar. Sýningin samanstendur af 8 stórum veggspjöldum,
myndskreyttum með stuttum texta á ensku og íslensku.
Sýningin er í tíma- og þemaröð þar sem sagt er frá kvenfélögum, baráttunni fyrir kosningarétti,
verkalýðsbaráttunni, kvennafrídeginum og rauðsokkunum, Kvennalistanum og kvennaframboðum 9. áratugarins, Vigdísi Finnbogadóttur og
Jóhönnu Sigurðardóttur, listum kvenna og framtíð jafnréttisbaráttunnar.
Sýningin, sem var fyrst sett upp á samnorrænu jafnréttisráðstefnunni í Svíþjóð sumarið 2014, fer nú hring um
landið með viðkomu í hinum ýmsu sveitarfélögum og endar í Reykjavík í desember.
Sýningin verður í Hofi til 15. maí.
|
https://www.akureyri.is/is/frettir/1-mai-hatidarhold-a-akureyri
|
1. maí hátíðarhöld á Akureyri
Baráttudagur verkalýðsins, 1. maí, verður að venju haldinn hátíðlegur á Akureyri. Kröfuganga verður farin frá
Alþýðuhúsinu kl. 14.00 en fólk er beðið að koma á staðinn um 13.30 til að undirbúa gönguna. Gengið verður í gegnum
miðbæinn og síðan niður að Menningarhúsinu Hofi þar sem verður sérstök hátíðardagskrá í tilefni dagsins.
Hátíðarhöld á Akureyri 1. maí 2015:
Kröfuganga
Kl. 13.30 Göngufólk safnast saman við Alþýðuhúsið
Kl. 14.00 Lagt af stað við undirleik Lúðrasveitar Akureyrar
Hátíðardagskrá í Hofi að lokinni kröfugöngu
Ávarp 1. maínefndar stéttarfélaganna: Anna
Júlíusdóttir, varaformaður Einingar-Iðju
Aðalræða dagsins: Elín Björg Jónsdóttir, formaður BSRB
Skemmtidagskrá
Sveppi og Villi
Söngur, gleði og gaman
Kaffiveitingar að lokinni dagskrá
1. maí pennar verða seldir í tilefni dagsins.
|
https://www.akureyri.is/is/frettir/opnunarhatid-listar-an-landamaera-1
|
Opnunarhátíð Listar án landamæra
List án landamæra á Akureyri 2015 verður sett fimmtudaginn 7. maí kl. 17 í Hofi. Listamaður hátíðarinnar að þessu sinni er
Akureyringurinn Karl Guðmundsson, Kalli.
Á dagskránni er tónlistaratriði frá þátttakendum á tónlistarnámskeiði Fjölmenntar undir stjórn Láru
Sóleyjar Jóhannsdóttur og leikgerð af sögu Jóns Hlöðvers Áskelssonar, þar sem nemendur Fjölmenntar eru í
aðalhlutverkum. Leikstjórn er í höndum Skúla Gautasonar og um tónlistina sér Jón Hlöðver. Það er
framkvæmdastjóri hátíðarinnar Íris Stefanía Skúladóttir sem setur hátíðina.
Veitingar í boði Þroskahjálpar og Sjálfsbjargar.
Auk opnunarhátíðarinnar eru framundan á dagskrá Listar án landamæra á Akureyri opnanir myndlistarsýninga í Deiglunni, Eymundsson
og Grófinni – geðverndarmiðstöð og handverksmarkaður í Skógarlundi.
Dagskrá Listar án landamæra er að finna á síðunni www.listin.is og á Facebook.
Eitt af verkum Kalla.
|
https://www.akureyri.is/is/frettir/akureyri-a-idi-i-mai
|
Akureyri á iði í maí
Íþróttaráð Akureyrarbæjar hefur skipulagt með íþróttafélögum, einstaklingum og fyrirtækjum dagskrá þar
sem boðið verður upp á fjölbreytta hreyfingu og heilsueflandi viðburði í maí undir heitinu „Akureyri á iði“. Öll hreyfing og
íþróttaiðkun í nafni átaksins er án endurgjalds með það að markmiði að stuðla að heilsurækt og aukinni hreyfingu
bæjarbúa.
Fyrsti hápunktur átaksins verður um næstu helgi, laugardaginn 9. maí, þegar íþróttafélög innan ÍBA kynna starfsemi
sína fyrir bæjarbúum. Mun sú kynning fara fram í Íþróttahöllinni og næsta nágrenni utandyra og í Sundlaug Akureyrar.
Verður bæjarbúum boðið að prófa hinar ýmsu forvitnilegu íþróttagreinar og er viðbúið að ýmislegt komi
þar á óvart. Öllu verður til tjaldað í tilefni þess að í ár er fagnað 70 ára afmæli ÍBA.
Átakið „Hjólaðu í vinnuna“ hefst í þessari viku, nánar tiltekið miðvikudaginn 6. maí, og stendur til 26. maí.
Í framhaldinu verða viðburðir við allra hæfi í boði: Flot í Sundlaug Akureyrar, jógatímar, karate, golf, fullorðinsfimleikar,
sjósund og sjálfsnudd. Sérstaka athygli vekur einnig að föstudaginn 15. maí verður hinum ýmsu starfsstéttum att saman í
skriðsundskeppni sundfélagsins Óðins. Þá verður meðal annars spurt: Eru prestar sneggri en bæjarfulltrúar? Una
íþróttakennarar sér betur í vatni en tónlistarmenn? Eru fastagestir laugarinnar hraðari en starfsmenn hennar?
Akureyringar eru hvattir til að skoða dagskrána á www.visitakureyri.is og taka þátt í átakinu „Akureyri á iði“.
|
https://www.akureyri.is/is/frettir/kynning-a-adgerdaraaetlun-gegn-havada-a-akureyri-2015-2020
|
Kynning á aðgerðaáætlun gegn hávaða á Akureyri, 2015-2020
Í reglugerð um hávaða nr. 724/2008 eru mörk hávaða frá umferð, atvinnustarfsemi o.fl. skilgreind. Hljóðstig hefur verið reiknað
út frá umferð á öllum helstu umferðargötum í íbúðabyggð á Akureyri og þannig hefur hávaði frá
umferð á Akureyri verið kortlagður. Aðgerðaráætlun hefur verið unnin út frá niðurstöðum kortlagningarinnar.
Bæjarstjórn Akureyrarkaupstaðar samþykkti þann 5. maí 2015 aðgerðaáætlunina gegn hávaða 2015-2020 en kortlagning gefur til kynna
að umferðarhávaði fer yfir viðmiðunargildi reglugerðarinnar við ákveðna hluta íbúðabyggða.
Aðgerðaáætlunin liggur frammi í þjónustuanddyri Ráðhúss Akureyrar, Geislagötu 9, 1. hæð, til 10.
júní 2015, svo að þeir sem þess óska geti kynnt sér áætlunina. Áætlunin er einnig aðgengileg hér fyrir
neðan
Aðgerðaáætlun, Akureyrarkaupstaður 2015-2020
Ábendingum er hægt að skila skriflega til skipulagsdeildar Akureyrarkaupstaðar, Geislagötu 9, 3. hæð eða með tölvupósti
(skipulagsdeild@akureyri.is) þar sem nafn, kennitala og heimilisfang sendanda kemur fram.
6. maí 2015
Skipulagsstjóri Akureyrarkaupstaðar
|
https://www.akureyri.is/is/frettir/skopun-bernskunnar
|
Sköpun bernskunnar
Laugardaginn 9. maí kl. 15 verður opnuð í Listasafninu á Akureyri, Ketilhúsi samsýningin Sköpun bernskunnar.
Þátttakendur eru nemendur leik- og grunnskóla Akureyrar, tíu starfandi myndlistarmenn og Leikfangasýningin í Friðbjarnarhúsi.
Þemað er börn og sköpun þeirra. Hugmyndin er að blanda saman list starfandi myndlistarmanna, sem fást við bernskuna í víðum skilningi, og
verkum eftir börn og leikföngum þeirra. Stefnt er að því að sýningin verði árviss viðburður með nýjum
þátttakendum ár hvert.
Þátttakendur sýningarinnar: Bergþór Morthens og börn hans Vilmundur Emil og Indíana, Guðrún Vera Hjartardóttir, Hjördís
Frímann, Hrönn Einarsdóttir, Ólafur Sveinsson, Rósa Júlíusdóttir og Karl Guðmundsson, Samúel Jóhannsson, Þóra
Sólveig Bergsteinsdóttir og Erwin van der Werve og börn þeirra Logi og Ylva, Glerárskóli, Oddeyrarskóli, Brekkuskóli,
Hlíðarskóli, Naustaskóli, Giljaskóli, Lundarskóli, Síðuskóli, Tröllaborgir, Iðavöllur, Naustatjörn, Kiðagil,
Hlíðaból, Hulduheimar, Lundarsel og Leikfangasýningin í Friðbjarnarhúsi.
|
https://www.akureyri.is/is/frettir/nr-439-2015-auglysing-um-skipulagsmal-i-akureyrarkaupstad-jadarsvollur-og-tjaldsvaedi-vid-akstursithrottasvaedid
|
Nr. 439/2015 AUGLÝSING um skipulagsmál í Akureyrarkaupstað. Jaðarsvöllur og tjaldsvæði við akstursíþróttasvæðið
Breyting á deiliskipulagi Jaðarsvallar.
Bæjarstjórn Akureyrarkaupstaðar hefur þann 5. maí 2015 samþykkt
deiliskipulagsbreytingu fyrir Jaðarsvöll.
Breytingin felur í sér að byggingarreitur nr. 1 við vélageymslu stækkar til norðurs.
Breyting á deiliskipulagi akstursíþrótta- og skotsvæðis á Glerárdal.
Bæjarstjórn
Akureyrarkaupstaðar hefur þann 5. maí 2015 samþykkt deiliskipulagsbreytingu fyrir akstursíþrótta- og skotsvæðið á
Glerárdal.
Breytingin felur m.a. í sér að 36.030 m² lóð fyrir tjaldsvæði og bílastæði er afmörkuð austast á svæði
Bílaklúbbs Akureyrar og verður hún nr. 5 við Hlíðarfjallsveg. Lóð bílaklúbbsins, Hlíðarfjallsvegur 11, minnkar að sama
skapi.
Deiliskipulagstillögurnar hafa hlotið meðferð í samræmi við 3. mgr. 44. gr. skipulagslaga nr. 123/2010 og öðlast þær
þegar gildi.
F.h. Akureyrarkaupstaðar, 6. maí 2015,
Anna Bragadóttir, verkefnastjóri skipulagsmála.
B-deild - Útgáfud.: 11. maí 2015
|
https://www.akureyri.is/is/frettir/vorfundur-felags-stjornenda-i-oldrunarthjonustu-1
|
Vorfundur Félags stjórnenda í öldrunarþjónustu
Félag stjórnenda í öldrunarþjónustu hélt árlegan vorfund sinn á Egilsstöðum 8.-9. maí síðastliðinn.
Fundurinn var fjölmennur og sóttu hann um 75 manns alls staðar af landinu. Þema fundarins var „Efling andlegrar og líkamlegrar virkni íbúa
á hjúkrunarheimilum“. Haldnir voru fyrirlestrar og farið í skoðunarferð. Áhugaverð erindi voru flutt og ergaman að segja frá
því að þrír af fimm fyrirlestrum komu frá Akureyri.
Sjá nánar á heimasíðu ÖA.
Ester Einarsdóttir flytur fyrirlestur sinn. Mynd af heimasíðu ÖA.
|
https://www.akureyri.is/is/frettir/soknaraaetlun-nordurlands-eystra-2015-2019
|
Sóknaráætlun Norðurlands eystra 2015-2019
Undirbúningur er hafinn að stefnumótun fyrir Sóknaráætlun Norðurlands eystra 2015-2019, í samræmi við samning milli ríkisins og
Eyþings. Ákveðið hefur verið að halda fjóra opna svæðafundi til að ræða framtíð svæðanna og landshlutans og safna
hugmyndum og forgangsraða þeim.
Fundirnir eru öllum opnir og eru íbúar hvattir til að mæta og taka þátt í að móta stefnu og áherslur landshlutans.
Fundarstaðir og fundartímar eru eftirfarandi:
18. maí (mánudagur) kl. 17.00:
Menningarhúsinu Tjarnarborg Ólafsfirði fyrir Út-Eyjafjörð , þ.e. Dalvíkurbyggð og Fjallabyggð.
19. maí (þriðjudagur) kl. 19.00:
Menningarhúsið Hof, Akureyri, fyrir Akureyrarbæ og nærsveitir, þ.e. Hörgársveit, Eyjafjarðarsveit, Svalbarsstrandarhrepp og Grýtubakkahrepp.
Fundir voru boðaðir 12. og 13. maí í Þingeyjarsýslum.
Í nýrri Sóknaráætlun Norðurlands eystra 2015-2019 á sérstaklega að fjalla um nýsköpun og atvinnuþróun,
menningarmál, uppbyggingu mannauðs og lýðfræðilega þróun á svæðinu. Á fundunum verður fjallað um stöðu
Norðurlands eystra í þessum málaflokkum í stuttum kynningum og síðan unnið í hópum. Eyþing - samband sveitarfélaga í
Eyjafirði og Þingeyjarsýslum hefur umsjón með vinnunni og nýtur aðstoðar Atvinnuþróunarfélags Þingeyinga og
Atvinnuþróunarfélags Eyjafjarðar.
Æskilegt, en ekki skilyrði, er að þátttakendur skrái sig á fundina fyrir 18. maí á netfangið: linda@eything.is.
|
https://www.akureyri.is/is/frettir/umferdarstyring-a-strandgotu-austan-hjalteyrargotu-2
|
Umferðarstýring á Strandgötu austan Hjalteyrargötu
Skipulagsnefnd samþykkti þann 28. janúar 2015, að beiðni Hafnasamlags Norðurlands, að ekki verði leyfður akstur austur Strandgötu, frá
Hjalteyrargötu að Laufásgötu. Takmörkun þessi mun gilda þá daga sem skemmtiferðaskip eru við Oddeyrarbryggju sumarið 2015 og verður
tímabundin í tvær klst. frá áætlaðri komu skips.
13. maí 2015
Skipulagsstjóri Akureyrarkaupstaðar
|
https://www.akureyri.is/is/frettir/umferdarstyring-austast-a-strandgotu
|
Umferðarstýring austast á Strandgötu
Skipulagsnefnd samþykkti þann 28. janúar 2015, að beiðni Hafnasamlags Norðurlands, að ekki verði leyfður akstur austur
Strandgötu, frá Hjalteyrargötu að Laufásgötu. Takmörkun þessi mun gilda þá daga sem skemmtiferðaskip eru við Oddeyrarbryggju
sumarið 2015 og verður tímabundin í tvær klst. frá áætlaðri komu skips.
Mynd: Auðunn Níelsson.
|
https://www.akureyri.is/is/frettir/enginn-titill-59
|
Handverkssýning í höllinni
Félags- og tómstundastarf Akureyrarbæjar stendur fyrir veglegri handverkssýningu í
Íþróttahöllinni dagana 15. - 18. maí. Opið verður frá kl. 13.00-17.00 alla dagana. Einnig verður á staðnum sölumarkaður með
fallegu handverki.
Þetta er kjörið tækifæri til að kynna sér fallegt og flott handverk eftir fólk á öllum aldri.
Köku- og kaffisala verður frá kl. 13.30-16.00 alla sýningardagana.
|
https://www.akureyri.is/is/frettir/sjonmennt-2015
|
Sjónmennt 2015
Laugardaginn 16. maí kl. 15 verður opnuð útskriftarsýning Myndlistaskólans á Akureyri undir yfirskriftinni Sjónmennt 2015 en
þetta er í fyrsta sinn sem sýningin fer fram í Listasafninu á Akureyri. Nemendurnir hafa lokið þriggja ára námi við
sérnámsdeildir skólans og að þessu sinni útskrifast fimm nemendur af fagurlistadeild og átta nemendur sem grafískir hönnuðir.
Opnunarhelgina 16.-17. maí verða nemendurnir á svæðinu og er mögulegt að eiga við þá samtal um verkin.
Á sýningunni má sjá fjölbreytt verk; leturhönnun, málverk, skúlptúra, innsetningar, ímyndasköpun, hljóðverk,
vídeóverk og vöruhönnun. Verkin eru mörg persónuleg og innblástur þeirra er m.a. dreginn frá æskuslóðum við
Jökulsá á Dal, gömlu handritunum, áhrifum tónlistar á sköpunarferlið, vangaveltum um erfðir og listrænum möguleika á
nýtingu grjóts úr Holuhrauni og Vaðlaheiðargöngunum svo fátt eitt sé nefnt.
Listhönnunardeild - grafísk hönnun: Eidís Anna Björnsdóttir, Eva Björg Óskarsdóttir, Harpa Stefánsdóttir,
Ívar Freyr Kárason, Linda Þuríður Helgadóttir, Perla Sigurðardóttir, Svala Hrönn Sveinsdóttir, Svanhildur Edda
Kristjánsdóttir.
Fagurlistadeild - frjáls myndlist: Elísabet Inga Ásgrímsdóttir, James Earl Ero Cisneros Tamidles, Jónína
Björg Helgadóttir, Margrét Kristín Karlsdóttir, Sigrún Birna Sigtryggsdóttir.
Sýningin stendur til 7. júní og er opin þriðjudaga til sunnudaga kl. 12-17, en frá 2. júní kl. 10-17. Aðgangur er ókeypis.
Elísabet Ásgrímsdóttir.
|
https://www.akureyri.is/is/frettir/nyjar-lodir-i-hagahverfi
|
Nýjar lóðir í Hagahverfi
Auglýstar hafa verið lausar til umsóknar 17 nýjar lóðir í Hagahverfi sem er þriðji áfangi Naustahverfis. Lóðirnar eru
auglýstar með fyrirvara um byggingarhæfi vegna gatnagerðar, áætlað um miðjan október. Umsóknareyðublöð, almennir
byggingarskilmálar, skipulags- og byggingarskilmálar og reglur um lóðaveitingar ásamt gjaldskrá gatnagerðargjalda liggja frammi á skrifstofu
skipulagsdeildar og í þjónustuanddyri Geislagötu 9 og einnig á heimasíðu
Akureyrarbæjar.
Einstaklingum ber að leggja fram fullgilt greiðslumat frá viðurkenndri fjármálastofnun á greiðslugetu sinni allt að 45 milljónir
króna. Til að
umsókn teljist gild þarf umsækjandi að vera í skilum við bæjarsjóð. Einstaklingar njóta forgangs við úthlutun í
einbýlis- og parhúsalóða. Umsóknarfrestur er til og með 3. júní 2015 og umsóknum skal skila í afgreiðslu skipulagsdeildar eða
í þjónustuanddyri Geislagötu 9.
|
https://www.akureyri.is/is/frettir/dagur-godra-verka
|
Dagur góðra verka
Opið hús verður í Skógarlundi, miðstöð virkni og hæfingar, og Plastiðjunni Bjargi - Iðjulundi
á morgun, fimmtudaginn 22. maí, í tilefni Dags góðra verka þar sem kynnt verður starfsemi stofnana sem eiga aðild að Hlutverki - samtökum um
vinnu og verkþjálfun.
Opið verður frá kl. 10.00 til 11.30 og frá kl. 13.00 til 15.00. Starfsfólk staðanna tekur vel á móti gestum
og kynnir starfsemina. Allir eru hjartanlega velkomnir og hvattir til að koma og kynna sér það starf sem fram fer í Skógarlundi og PBI.
Plastiðjan Bjarg -Iðjulundur er til húsa að Furuvöllum 1.
Skógarlundur, miðstöð virkni og hæfingar, er í Skógarlundi 1.
Skógarlundur.
|
https://www.akureyri.is/is/frettir/leggjast-gegn-krofum-landverndar
|
Leggjast gegn kröfum Landverndar
Bæjarstjórn Akureyrarkaupstaðar gerir alvarlega athugasemd við kröfu Landverndar um nýtt umhverfismat fyrir fyrirhugaðar línulagnir Landsnets frá
Kröflu og Þeistareykjum að Bakka, sem send hefur verið til Skipulagsstofnunar. Í bókun sem samþykkt var á fundi bæjarstjórnar
þriðjudaginn 19. maí segir að krafa Landverndar um nýtt umhverfismat er því til þess fallin að valda samfélaginu í
Norðurþingi og nágrannabyggðum skaða.
Bókun bæjarstjórnar er svohljóðandi:
Bæjarstjórn Akureyrarkaupstaðar gerir alvarlega athugasemd við kröfu Landverndar um nýtt umhverfismat fyrir fyrirhugaðar línulagnir Landsnets
frá Kröflu og Þeistareykjum að Bakka, sem send hefur verið til Skipulagsstofnunar. Það er í raun alvarlegt að þessi krafa skuli fyrst koma fram
núna þegar hyllir loks undir að framkvæmdir hefjist við fyrsta áfanga kísilmálmverksmiðju PCC, en það hefur verið langur
aðdragandi að þeirri framkvæmd. Fyrirliggjandi umhverfismat frá árinu 2010 miðast við mun stærri framkvæmd en nú er stefnt að í
fyrsta áfanga. Talið er ákjósanlegt að byggja iðnaðarsvæðið upp í áföngum. Áætlanir Norðurþings, Landsnets
og Landsvirkjunar miða að áframhaldandi uppbyggingu á Bakka á komandi árum. Það er í samræmi við þá orkuþörf sem
fjallað var um í gildandi umhverfismati. Öll uppbygging innviða á svæðinu tekur mið af þeim áætlunum. Hafa ber einnig í huga að
uppbygging raflínunnar er mikilvægur liður í að styrkja flutningskerfi raforku á Norðausturlandi. Krafa Landverndar um nýtt umhverfismat er
því til þess fallin að valda samfélaginu í Norðurþingi og nágrannabyggðum skaða.
Bæjarstjórn Akureyrarkaupstaðar leggst alfarið gegn því að fyrirhuguð uppbygging háspennulínanna verði sett í nýtt
umhverfismat.
Bæjarstjórn samþykkti bókunina með 10 samhljóða atkvæðum.
Sóley Björk Stefánsdóttir V-lista sat hjá við afgreiðslu.
Mynd: Auðunn Níelsson.
|
https://www.akureyri.is/is/frettir/fri-eftir-hadegi-19-juni
|
Frí eftir hádegi 19. júní
Mikil hátíðarhöld verða á Akureyri og um allt land föstudaginn 19. júní þegar landsmenn fagna 100 ára afmæli
kosningaréttar kvenna á Íslandi. Af því tilefni og til að sem flestir geti fagnað því að heil öld verður liðin frá
þessum merku tímamótum í sögu þjóðarinnar, hefur bæjarráð Akureyrar samþykkt að öllu starfsfólki bæjarins
verði gefið frí frá kl. 12 á afmælisdaginn.
Tryggt verður þó að þjónusta er varðar öryggi og grunn– og neyðarþjónustu við íbúa verði veitt. Þetta
var samþykkt á fundi bæjarráðs í gær, fimmtudaginn 21. maí. Líklegt má telja að ýmis fyrirtæki í bænum
fylgi fordæmi Akureyrarkaupstaðar.
|
https://www.akureyri.is/is/frettir/akureyrarbaer-saekir-um-adild-ad-nordurslodaneti-islands
|
Akureyrarbær sækir um aðild að Norðurslóðaneti Íslands
Samþykkt var á fundi bæjarráðs Akureyrar í gær, fimmtudaginn 21. maí, að Akureyrarbær sæki um aðild að
Norðurslóðaneti Íslands. Fulltrúar bæjarins hafa sótt fundi og verið í samstarfi við Norðurslóðanetið en talið er
mikilvægt fyrir Akureyrarbæ að sækja um formlega aðild.
Akureyri hefur markað sér sess sem miðstöð norðurslóðastarfs á Íslandi og þar eru starfandi fjölmargir aðilar sem sinna
rannsóknum og viðskiptum á norðurslóðum. Akureyrarbær hefur verið aðili að samtökunum Northern Forum frá árinu 2003, eitt
íslenskra sveitarfélaga.
Það er mat sérstaks vinnuhóps um erlend samskipti sem starfað hefur á vegum bæjaryfirvalda, að með því að ganga í
Norðurslóðanetið geti Akureyrarbær lagt sitt lóð á vogarskálarnar til að Akureyri styrkist enn frekar sem miðstöð
norðurslóðastarfs á Íslandi.
|
https://www.akureyri.is/is/frettir/haustsyning-listasafnsins
|
Haustsýning Listasafnsins
Í mars síðastliðnum auglýsti Listasafnið á Akureyri eftir umsóknum um þátttöku í haustsýningu safnsins sem stendur
yfir dagana 29. ágúst - 18. október 2015. Forsenda umsóknar er að sýnendur/listamenn búi og/eða starfi á Norðurlandi eða hafa tengingu
við svæðið.
Alls barst 91 umsókn og mun sérstaklega skipuð dómnefnd velja úr þeim verk á sýninguna. Dómnefndina skipa Aðalheiður S.
Eysteinsdóttir myndlistarkona, Alice Liu myndlistarkona og rekstraraðili gestavinnustofanna Listhúss á Ólafsfirði, Arndís Bergsdóttir
hönnuður og doktorsnemi í safnafræði, Hlynur Hallsson myndlistarmaður og safnstjóri Listasafnsins á Akureyri og Ólöf Sigurðardóttir
forstöðukona Hafnarborgar menningar– og listamiðstöðvar Hafnarfjarðar.
Haustsýningar voru lengi fastur liður í sýningarhaldi hér á landi og erlendis lifa þær víða enn góðu lífi.
Haustsýning Listasafnsins á Akureyri verður tvíæringur og endurvekur þá góðu hefð að sýna hvað listamenn á
svæðinu eru að fást við. Hún verður því fjölbreytt og mun gefa góða innsýn í líflega flóru myndlistar
á Akureyri og Norðurlandi.
|
https://www.akureyri.is/is/frettir/breytingar-vegna-losunar-urgangs-tefjast
|
Breytingar vegna losunar úrgangs tefjast
Vegna tafa sem orðið hafa á prentun bæklings og klippikorta verður fyrirhuguðum breytingum á fyrirkomulagi við losun úrgangs frá heimilum
í bænum á Gámasvæðinu við Réttarhvamm seinkað til mánudagsins 8. júní. Kortin og bæklingarnir verða borin út
í næstu viku.
Frá og með mánudeginum 8. júní munu notendur þurfa klippikort til að komast inn á Gámasvæðið við Réttarhvamm og
munu kortin ásamt kynningarbæklingi verða send öllum þeim sem greiða sorphirðugjöld á Akureyri. Klippt verður fyrir gjaldskyldan
úrgang á meðan tekið verður á móti ógjaldskyldum úrgangi án greiðslu. Sjá nánar HÉR.
|
https://www.akureyri.is/is/frettir/grimseyjardagar-2015
|
Grímseyjardagar 2015
Árlegir Grímseyjardagar verða haldnir 5. - 7. júní. Þá gera Grímseyingar sér glaðan dag, taka á móti gestum úr
landi, bjóða upp á hnossgæti úr hafinu og kynna fyrir fólki grímseyska siði og venjur. Á þessum tíma árs er einmitt
mjög góður tími til að heimsækja eyjuna og skoða sig þar um. Nú er fuglalífið í miklum blóma og auðvelt að skoða
svartfuglinn, m.a. lunda, langvíu og álku.
Dagskrá Grímseyjardaga 2015:
Föstudagurinn 5. júní:
17.00 Bjargsig
20.00 Ratleikur
22.30 Varðeldur, söngur og spil
Laugardagurinn 6. júní:
12.00 Sjómannadagskrá við bryggjuna og leikir í framhaldi af henni
19.00 Hið margrómaða sjávarréttahlaðborð og dansleikur á eftir
Sunnudagurinn 7. júní:
14.00 Bátsferðir kringum eyjuna (háð veðri)
Í Grímsey er matvöruverslunin Búðin, veitingastaðurinn Krían, handverkshúsið og kaffihúsið Gullsól, sundlaug og
Vélaverkstæði Sigurðar Bjarnasonar. Gistiheimili eru Básar (sími 467 3103) og Gullsól (sími 467 3190) og einnig er tjaldsvæði í
eyjunni.
Hægt er að komast til Grímseyjar með flugi (bókað á flugfelag.is) og ferjuferðir eru á
miðvikudag, föstudag og mánudag frá Dalvík kl. 9.00. Hægt er að panta far með ferjunni HÉR eða hringja í síma 458 8970.
Mynd: Friðþjófur Helgason.
|
https://www.akureyri.is/is/frettir/ithrottafelagid-thor-100-ara
|
Íþróttafélagið Þór 100 ára
Íþróttafélagið Þór var stofnað þann 6. júní 1915 og fagnar því 100 ára afmæli á þessu
ári. Margs konar viðburðir hafa verið og verða haldnir allt árið í tilefni af afmælinu, en aðalhátíðahöldin verða
á Þórssvæðinu laugardaginn 6. júní – þar verður sannkölluð gleðihátíð þar sem allir, jafnt
félagsmenn og aðrir sem vilja samfagna Þórsurum, geta fundið eitthvað við sitt hæfi.
Megindagskráin verður í tvennu lagi, annars vegar kl. 13-16 og svo aftur kl. 20.30-22.30 um kvöldið. Þar á milli verður síðan
kvöldverður fyrir boðsgesti þar sem meðal annars verða veittar margs konar viðurkenningar til félagsmanna.
Deildir félagsins munu kynna starfsemi sína með skemmtilegum hætti á Þórsvellinum og gefst gestum færi á að prófa og kynnast af
eigin raun þeim íþróttagreinum sem stundaðar eru innan félagsins.
Á meðal þess sem verður boðið upp á að deginum er Þórsaramyndataka í Hamri, andlitsmálning fyrir börnin, hlaupakeppni,
Söngvaborg með Maríu og Siggu Beinteins, Big Jump dýna, hoppkastalar, vatnabolti, klessuboltar, listflug og karamelluregn ásamt því að BMX Bros og DJ og
Friðrik Dór munu stíga á svið – og auðvitað kórónar svo frábær félagsskapur daginn því
afmælishátíðin er fyrst og fremst tækifæri fyrir fólk á öllum aldri, jafnt Þórsara sem aðra, til að sýna sig og
sjá aðra, njóta dagsins og upplifa saman þennan einstaka viðburð sem aldarafmæli íþróttafélags er.
Auk alls þessa má nefna grill-smakk í samstarfi við Meistarafélag kjötiðnaðarmanna og Landssamband sauðfjárbænda.
Kvölddagskráin einkennist meira af skemmtikröftum á sviði og þar má nefna Þórsarann Hákon Guðna, BMX Bros, Kristján
Jóhannsson og Pálma Gunnarsson. Páll Rósinkrans stígur einnig á svið og flytur Þórslagið. Áfram verða deildir
félagsins með kynningar og skemmtilega leiki fyrir gesti.
Afmælishátíðin er skipulögð í samstarfi við Viðburðastofu Norðurlands og N4 með öflugum stuðningi fjölmargra
fyrirtækja.
Dagskrá afmælishátíðarinnar verður nánar auglýst á thorsport.is og víðar
þegar nær dregur.
|
https://www.akureyri.is/is/frettir/baeklingurinn-borinn-i-hus
|
Bæklingurinn borinn í hús
Frá og með mánudeginum 8. júní munu notendur þurfa klippikort til að komast inn á Gámasvæðið við Réttarhvamm og er
nú unnið að því að bera kortin ásamt kynningarbæklingi heim til þeirra sem greiða sorphirðugjöld á Akureyri. Klippt verður
fyrir gjaldskyldan úrgang á meðan tekið verður á móti ógjaldskyldum úrgangi án greiðslu.
Bæklinginn og allar nánari upplýsingar má nálgast HÉR.
|
https://www.akureyri.is/is/frettir/dagskra-sjomannadagsins
|
Dagskrá sjómannadagsins
Sjómannadeginum verður fagnað á Akureyri og í Hrísey sunnudaginn 7. júní. Fánar verða dregnir að húni, krans lagður að minnismerki um sjómenn, guðþjónustur helgaðar sjómönnum og farið verður í siglingu um Eyjafjörð. Stórtónleikar í Menningarhúsinu Hofi á föstudagskvöld eru einnig hluti dagskrárinnar.
Dagskrá sjómannadagsins 2015.
Siglt með Húna II um Eyjafjörð.
|
https://www.akureyri.is/is/frettir/nyja-hriseyjarbudin-opnud
|
Nýja Hríseyjarbúðin opnuð
Undanfarið hefur verið unnið að því að hefja rekstur á nýrri verslun í Hrísey eftir að rekstur Júllabúðar lagðist af. Nú er draumurinn að rætast og verður ný Hríseyjarbúð opnuð í eyjunni kl. 16 á morgun, laugardaginn 6. júní. Opið verður alla daga í sumar frá kl. 10-18.
Forsaga málsins er sú að í byrjun apríl var haldinn fundur og kynnt áform um stofnun hlutafélags um rekstur verslunar í Hrísey. Öllum gafst kostur á að gerast hluthafar, íbúum eyjarinnar, sumarhúsaeigendum og öðrum velunnurum. Þann 20. apríl var kynningarfundur sem um fjörtíu manns sóttu. Á fundinum voru kynnt drög að rekstraráætlun og áætluðum stofnkostnaði. Góðar umræður spunnust og voru fundarmenn almennt mjög jákvæðir. Á fundinum var hægt að gefa vilyrði fyrir hlutafé í hinu óstofnaða félagi og voru nokkrir sem staðfestu hlut sinn.
Í byrjun maí var stofnað hlutafélag um verslunarrekstur í Hrísey og heitir það Hríseyjarbúðin ehf. Alls söfnuðust 3.8 milljónir króna í hlutafé og standa 55 hluthafar á bak við þá upphæð.
„Það eru ófáar vinustundirnar sem liggja að baki og ótrúlegt hvað fólk er búið að leggja á sig mikla vinnu til að koma þessu á koppinn. Búið er að ráða starfsmann í verslunina í sumar og nú er verið að leggja lokahönd á framkvæmdir. Von á fyrstu vörusendingunni í dag og svo er bara að opna og koma lífi í húsnæðið,“ segir Linda María Ásgeirsdóttir í Hrísey.
Frá Hrísey. Mynd: Linda María Ásgeirsdóttir.
|
https://www.akureyri.is/is/frettir/heill-ther-maeta-merka-kona
|
Heill þér mæta merka kona
Opnuð hefur verið sýning Héraðsskjalasafnsins á Akureyri í tilefni af 100 ára afmæli kosningaréttar kvenna á Íslandi. Ávarpið í heiti sýningarinnar, Heill þér mæta merka kona, gæti átt við um mjög margar konur en það er sótt í ljóð sem Elísabet Geirmundsdóttir listakona orti til Elísabetar Eiríksdóttur, kennara og bæjarfulltrúa, sextugrar.
Sýningin byggist á skjölum sem varðveitt eru í Héraðsskjalasafninu á Akureyri og er þar um að ræða frumskjöl sem varða kosningar, kvennabaráttu, kvenfélög, kvennaklúbba og einstakar konur, þ.e.a.s. kvennaskjöl í víðasta skilningi þess orðs.
Minnst verður sérstaklega Vilhelmínu Lever sem fyrst kvenna á Íslandi kaus til bæjarstjórnar árið 1863. Þess má geta að önnur kona, Kristbjörg Þórðardóttir, var þá einnig á kjörskrá en nýtti sér ekki „kosningaréttinn“ sem reyndar var ekki óyggjandi.
Einnig verður minnst þeirra þriggja kvenna sem fyrstar tóku sæti í bæjarstjórn Akureyrar. Það voru þær Kristín Eggertsdóttir kjörin 1911 og sat í 3 ár, Halldóra Bjarnadóttir árið 1921 og sat í 1 ár og áðurnefnd Elísabet Eiríksdóttir, sem tók þar sæti 1927 og sat alls í 19 ár.
Á sýningunni eru sendibréf, dagbækur, fundargerðabækur, fálkaorðuskjal, heiðursborgaraskjal, meðmælendalistar til framboðs, ræða þingmanns og margt fleira sem of langt væri upp að telja.
Þarna má einnig sjá lista yfir konur í sveitarstjórnum við Eyjafjörð, lista yfir þingkonur Norðurlandskjördæmis eystra og Norðausturkjördæmis auk yfirlits í tímaröð yfir áfanga í sögu kvenna og brautryðjenda við Eyjafjörð.
Sýningin er opin alla virka daga í júní frá kl. 10–19 í Brekkugötu 17, húsi Amtsbókasafns og Héraðsskjalasafns. Aðgangur er ókeypis og allir velkomnir.
Frá sýningunni.
|
https://www.akureyri.is/is/frettir/malbikun-a-akureyri-i-sumar
|
Malbikun á Akureyri í sumar
Sumarið er tíminn þegar unnið er að malbikun og nauðsynlegu viðhaldi á gatnakerfi bæjarins. Um er að ræða endurnýjun á malbiksslitlögum og yfirlagnir malbiksslitlaga.
Í ár er stefnt að lagfæringum á eftirfarandi götum á tímabilinu 10. júní -17. júlí:
Kaupvangsstræti frá Hafnarstræti að Myndlistaskóla
Þórunnarstræti milli Þingvallastrætis og Hrafnagilsstrætis
Mímisbraut milli Hringteigar og Þórunnarstrætis
Smárahlíð milli Hlíðarbrautar og Skarðshlíðar
Þingvallastræti kafli við steypustöð
Skarðshlíð við Bogann
Grenilundur milli Skógarlundar og Reynilundar
Áætlaður kostnaður 30 milljónir kr.
Nýframkvæmdir
Naustabraut seinna lag af malbiki
Áætlaður kostnaður 10 milljónir kr.
Mynd: Auðunn Níelsson.
|
https://www.akureyri.is/is/frettir/leita-ad-13-15-ara-piltum-i-kvikmynd
|
Leita að 1315 ára piltum í kvikmynd
Framleiðslufyrirtækið Join Motion Pictures leitar að unglingsdrengjum á aldrinum 13-15 ára til að leika í kvikmyndinni Hjartasteinn sem áætlað er að taka upp á tímabilinu ágúst-október 2015.
Áhugasamir eru vinsamlegast beðnir að senda upplýsingar um nafn, aldur og hæð ásamt nýlegri ljósmynd (andlitsmynd og mynd í fullri stærð) á netfangið á casting@joinmotionpictures.com. Nafn, heimilisfang, sími og netfang hjá forráðamanni skal einnig fylgja umsókninni.
Mynd af heimasíðu Join Motion Pictures.
|
https://www.akureyri.is/is/frettir/ertu-med-goda-hugmynd-fyrir-akureyrarvoku-1
|
Ertu með góða hugmynd fyrir Akureyrarvöku?
Akureyrarvaka verður haldin dagana 28.-30. ágúst og er þemað að þessu sinni "dóttir, mamma, amma" í tilefni af 100 ára afmæli kosningarréttar kvenna á Íslandi. Landsbankinn hefur verið aðalbakhjarl Akureyrarvöku um árabil og veitir að þessu sinni átta 50.000 kr. styrki til einstaklinga og hópa sem vilja skipuleggja fjölbreytta og áhugaverða viðburði á hátíðinni. Horft er sérstaklega til viðburða sem gætu átt sér stað á Ráðhústorgi og í miðbænum.
Umsóknarfrestur er til föstudagsins 25. júní. Í umsókninni þurfa að koma fram upplýsingar um umsækjanda, heiti viðburðar, kostnaðaráætlun, nafn tengiliðar, kennitala, símanúmer og ítarleg lýsing á viðburði. Umsóknir skal senda á netfangið akureyrarvaka2015@akureyri.is.
Nánari upplýsingar veitir Hulda Sif Hermannsdóttir verkefnastjóri viðburða og menningarmála á Akureyrar stofu (huldasif@akureyri.is).
Frá Akureyrarvöku 2014. Mynd: Linda Ólafsdóttir.
|
https://www.akureyri.is/is/frettir/aerslabelgur-i-hrisey
|
Ærslabelgur í Hrísey
Í síðustu viku var tekinn í notkun svokallaður „ærslabelgur“ í Hrísey. Um er að ræða leiktæki sem notið hefur gríðarlegra vinsælda meðal barna jafnt sem fullorðinna í Danmörku og víðar. Ærslabelgurinn er á opnu svæði fyrir neðan Hríseyjarbúðina.
Kaupin á belgnum voru fjármögnuð með peningum sem Akureyrarbær lagði til hverfisráðsins í Hrísey og Ferðamálafélag Hríseyjar, sem um þessar mundir fagnar 10 ára afmæli sínu, lagði einnig 600.000 kr. til kaupanna. Ferðamálafélagið hafði í þessu skyni efnt til söfnunardaga á haustin þar sem selt var vöfflukaffi og kvöldverður gegn vægu gjaldi.
Búast má við að gestir Hríseyjar sem og heimamenn muni njóta þess að leika sér á ærslabelgnum í sumar en ætlunin er að hafa kveikt á honum daglega frá kl. 10-22.
Ærslabelgurinn í Hrísey.
|
https://www.akureyri.is/is/frettir/thjodlega-listahatidin-vaka
|
Þjóðlega listahátíðin Vaka
Í dag hefst á Akureyri þjóðlega listahátíðin Vaka þar sem boðið verður upp á alls kyns alþýðulist af besta tagi: Tónlist, söng og kveðskap, dans og handíðir frá Íslandi, Danmörku, Svíþjóð, Finnlandi, Englandi, Skotlandi, Wales, Ástralíu og Armeníu. Hátíðin stendur í fjóra daga þar sem verður spilað, sungið og dansað frá morgni fram á rauða nótt.
Viltu hlýða á Króka-Refs rímur, spila fiðlutónlist frá Skotlandi, reyna þig í riverdance, læra að syngja íslenskan tvísöng eða einfaldlega hlýða á frábært þjóðlistafólk víða að úr veröldinni?
Á Vöku er stefnt að því að bjóða upp á eitthvað fyrir alla. Dagskrána í heild sinni er hægt að skoða bæði á íslensku og ensku á heimasíðu hátíðarinnar www.vakafolk.is þar sem einnig má nálgast upplýsingar um miðaverð og kaupa miða.
Á tónleikum sem haldnir verða síðdegis og á kvöldin má sjá og heyra fleiri en 100 framúrskarandi þjóðtónlistarfólk og þjóðdansara.
Laugardaginn 13. júní verða Króka-Refs rímur kveðnar í fyrsta sinn opinberlega af nokkrum úrvalskvæðamönnum. Þetta er sérstök sviðsetning á rímnaflokknum sem ortur var af Hallgrími Péturssyni á 17. öld eftir sögunni af Króka-Ref sem reis úr öskustónni og sannaði sig bæði með kænsku, hugrekki og hagleik.
Námskeið verða haldin fyrir alla aldurshópa, bæði byrjendur og lengra komna. Lærðu að spila fiðlutónlist frá Hjaltlandi og Skotlandi af Wilma Young og Wendy Stewart. Reyndu þig í írskum dansi (Riverdansi) með O'Shea-Ryan Academy of Irish Dance eða íslenskum þjóðdönsum með félögum úr dansfélaginu Vefaranum. Lærðu að syngja íslensk tvísöngslög hjá Báru Grímsdóttur. Spilaðu sænska polka með Erik Ask-Upmark og Anna Rynefors í Dråm, eða finndu eitthvað allt annað.
Spilað og sungið. Í hádeginu alla dagana verður boðið upp á vettvang þar sem fólk getur komið saman til að spila og syngja, þar sem listamenn hátíðarinnar verða gestgjafar. Fjölmörg önnur tækifæri munu gefast til að koma saman og djamma, spila og syngja.
Lokahófið, sem við köllum Ceilidh (Keilí) fer fram í Sjallanum laugardagskvöldið 13. júní en það verður einstök skemmtun. Þar munu margir listamenn hátíðarinnar koma fram og hinir íslensku, írsku og dönsku danshópar munu sýna dansa og gefa gestum færi á að taka þátt.
Handíðasýningar. Á Vöku mun Þjóðháttafélagið Handraðinn setja upp tvær handíðasýningar.
Aðgöngumiðar. Allar upplýsingar um miðaverð, bæði á alla hátíðina og einstaka viðburði er að finna á heimasíðu hátíðarinnar www.vakafolk.is. Afsláttur er veittur fyrir nema, eldri borgara, öryrkja og atvinnuleitendur. Á síðunni er líka hægt að kaupa miða.
|
https://www.akureyri.is/is/frettir/deiliskipulag-nordur-brekku-nedri-hluta-nidurstada-baejarstjornar
|
Deiliskipulag Norður-Brekku, neðri hluta, niðurstaða bæjarstjórnar
Bæjarstjórn Akureyrarkaupstaðar hefur þann 2. júní 2015 samþykkt deiliskipulag Norður-Brekku, neðri hluta, í samræmi við 3. mgr. 41. gr. skipulagslaga nr. 123/2010.
Skipulagssvæðið afmarkast af Þórunnarstræti í vestri, Glerárgötu í norðri, Klapparstíg, Brekkugötu, Krákustíg og Oddeyrargötu í austri og Þingvallastræti í suðri.
Í deiliskipulaginu felst m.a. að fjórar nýjar byggingarlóðir eru skipulagðar auk þess sem byggingarreitir eru afmarkaðir á öllum lóðum. Bílastæði eru skilgreind ásamt gönguleiðum og útivistarsvæðum.
Tillagan var auglýst frá 11. febrúar til 25. mars 2015. Athugasemdir bárust sem leiddu til breytinga á skipulaginu. Byggingarreitir voru lagfærðir í Lögbergsgötu 9 og Þingvallastræti 10, bætt var við bílastæðum í Lögbergsgötu og innan lóðar Oddeyrargötu 36. Deiliskipulagið hefur verið sent Skipulagsstofnun og tekur það gildi með auglýsingu í B-deild Stjórnartíðinda.
Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar, Akureyrarkaupstaðar, Geislagötu 9, 3. hæð.
10. júní 2015
Skipulagsstjóri Akureyrarkaupstaðar
|
https://www.akureyri.is/is/frettir/listasumar-ad-hefjast
|
Listasumar að hefjast
Nú er unnið að því að skreyta Listagilið á Akureyri en Listasumar hefst formlega föstudaginn 12. júní og mun standa til 6. september. Í tæpa tvo áratugi var Listasumar umgjörð fyrir listviðburði á Akureyri sem og vettvangur fyrir listamenn til að koma sér á framfæri. Það verður nú endurvakið með svipuðum áherslum.
Við opnun Listasumars föstudaginn 12. júní kl. 17 stígur Hlynur Hallsson safnstjóri Listasafnsins á Akureyri á stokk og segir nokkur vel valinn orð, umvafinn handverki kvenna, sem mun prýða Listagilið. Í framhaldinu taka við tvennir tónleikar, annars vegar býður Þjóðlistahátiðin Vaka upp á síðdegistóna í Deiglunni og hins vegar er gestum og gangandi boðið að taka þátt í Tilraunakenndum sólarhring undir merkjum tón- og myndlistarhátíðarinnar Yms, frá kl. 18 til 18.
Yfir 70 atriði eru komin á dagskrá Listasumars og er þá dagskráin alls ekki tæmandi því mögulegt er að bæta við viðburðum allt til loka tímabilsins.
Listasumri lýkur með A! Gjörningahátíð sem er nýjasta viðbótin í flóru listahátíða landsins. Hátíðin verður haldin í fyrsta sinn dagana 3. - 6. september 2015 og er samstarfsverkefni Listasafnsins á Akureyri, Lókal – alþjóðlegrar leiklistarhátíðar í Reykjavík, Leikfélags Akureyrar, Reykjavík Dance Festival og Kynningarmiðstöðvar íslenskrar myndlistar. Á hátíðinni verður lögð áhersla á sviðslistir og gjörninga þar sem myndræn framsetning og nýstárleg notkun á rými og miðlum er í fyrirrúmi. A! markar lok Listasumars í Listagilinu sem fyllist af óvæntu lífi þessa daga en gert er ráð fyrir að dagskrá A! Gjörningahátíðar fari fram í Listasafninu, Ketilhúsi og víðar á Akureyri.
Listagilið miðvikudaginn 10. júní.
|
https://www.akureyri.is/is/frettir/fru-vigdis-heidursgestur
|
Frú Vigdís heiðursgestur
Frú Vigdís Finnbogadóttir verður heiðursgestur á brautskráningu Háskólans á Akureyri á laugardaginn 13. júní á afmælisári 100 ára kosningaréttar kvenna.
Athöfnin fer fram í glæsilegum húsakynnum skólans og er það í annað sinn sem það er gert. Háskólinn á Akureyri mun útskrifa 322 nemendur á laugardaginn og verður brautskráningin í fyrsta sinn í sögu skólans í beinni útsendingu á sjónvarpsstöðinni N4 og hefst kl. 11:00. Með þessu gefst tækifæri fyrir alla að horfa á ávarp frú Vigdísar ásamt annarri dagskrá brautskráningar í beinni sjónvarpsútsendingu eða á vef N4.
Brautskráningin er söguleg þar sem konur munu gegna hlutverki sviðsforsetanna þriggja en slíkt hefur ekki gerst áður. Þetta eru þær Árún K. Sigurðardóttir fyrir heilbrigðisvísindasvið, Sigrún Stefánsdóttir fyrir hug- og félagsvísindasvið og Rannveig Björnsdóttir staðgengill Ögmundar Knútssonar fyrir viðskipta- og raunvísindasvið. Þetta er fyrsta brautskráning í rektorstíð Eyjólfs Guðmundssonar.
Vigdís Finnbogadóttir
|
https://www.akureyri.is/is/frettir/konur-i-baejarstjorn
|
Konur í bæjarstjórn
Í tilefni af 100 ára afmæli kosningaréttar kvenna til Alþingis hefur verið ákveðið að eingöngu kvenbæjarfulltrúar sitji og stýri bæjarstjórnarfundi Akureyrarbæjar þriðjudaginn 16. júní kl. 16.00.
Þær konur sem hafa verIð bæjarfulltrúar á Akureyri í gegnum tíðina eru hvattar til að koma í bæjarstjórnarsalinn og hlýða á fundinn.
Eftir fund, um kl. 19.30, munu kvenbæjarfulltrúarnir hittast með forverum sínum, borða saman, ræða pólitíkina og gleðjast.
|
https://www.akureyri.is/is/frettir/hatidarhold-a-akureyri-a-thjodhatidardaginn-17-juni
|
Hátíðarhöld á Akureyri á þjóðhátíðardaginn 17. júní
Það verður blásið í lúðra og sungið hæ hó jibbí jei þegar þjóðhátiðardeginum 17. júní er fagnað á Akureyri með hefðbundinni dagskrá sem hefst klukkan 13 í Lystigarðinum. Þar mun Lúðrasveit Akureyrar leika undir stjórn Alberto Carmona, séra Jón Ómar Gunnarsson prestur í Glerárkirkju flytur hugvekju, Eiríkur Björn Björgvinsson bæjarstjóri flytur ávarp og Kór Glerárkirkju syngur undir stjórn Valmars Väljaots. Einnig munu sigurvegarar úr Stóru upplestrarkeppninni lesa ljóð sem tengjast konum og er það í tilefni af 100 ára kosningaafmæli kvenna.
Skrúðganga leggur af stað úr Lystigarðinum klukkan 13.45 og verður gengið inn á Ráðhústorg þar sem fjölskyldudagskrá undir stjórn Skátafélagsins Klakks hefst klukkan 14. Hægt verður að taka þátt í ratleik á miðbæjarsvæðinu sem skátafélagið Klakkur skipuleggur sem og í skátatívoli í Skátagilinu.
Fjölskyldudagskráin hefst sem fyrr segir klukkan 14 og stendur til 17 og hefst svo aftur um kvöldið klukkan 20 og stendur til 23.30. Meðal þeirra sem fram koma eru 200.000 naglbítar, Pétur Örn, Katrín Mist og í upphafi kvölds verður skátakvöldvaka. Hápunktinum er svo náð klukkan 23.00 þegar nýstúdentar Menntaskólans á Akureyri marseta glaðbeittir inn á Ráðhústorg.
Af annarri dagskrá á 17. júní má nefna Bílasýningu Bílaklúbbs Akureyrar sem stendur yfir kl. 10-18 í Boganum, boðssigling með Húna kl. 17 og er siglt frá Torfunefsbryggju og Leikhópurinn Lotta verður með sýningar kl. 11 og 17 í Lystigarðinum þar sem fjölskylduævintýrið Hrói höttur er sýnt.
17. júníhátiðarhöld á Akureyri
|
https://www.akureyri.is/is/frettir/akureyri-besti-afangastadurinn-i-evropu-ad-mati-lonely-planet
|
Akureyri besti áfangastaðurinn í Evrópu að mati Lonely Planet
Ferðavefurinn Lonely Planet sendi í dag frá sér lista yfir tíu bestu áfangastaðina í Evrópu í sumar og er það höfuðborg Norðurlands, Akureyri, sem toppar listann í ár. Í öðru sæti er þýska borgin Leipzig og í því þriðja Asóreyjar undan ströndum Portúgal.
Í umsögn Lonely Planet um sigurvegarann segir að Akureyri sé afslappaður og skemmtilegur bær og frábær staður til að gista ef skoða á gullfallegt landslag Norðurlands.
„Áfangastaðirnir voru valdir af Evrópusérfræðingum okkar,“ segir Tom Hall, ritstjóri Lonely Planet, í fréttatilkynningu. „Sumir koma ef til vill á óvart, sumir eru vissulega lítið þekktir, en það er kjörið að heimsækja þá alla akkúrat núna.“
Frétt af visir.is.
Mynd: Ragnar Hólm Ragnarsson.
|
https://www.akureyri.is/is/frettir/hatidarhold-a-akureyri-19-juni
|
Hátíðarhöld á Akureyri 19. júní
Akureyringar líkt og landsmenn allir fagna því föstudaginn 19. júní að 100 ár eru síðan íslenskar konur fengu kosningarétt. Fjöldi kvenfélaga og kvennasamtaka í samvinnu við Akureyrarbæ hefur skipulagt dagskrá sem hefst í Lystigarðinum og endar með dagskrá á sviði á Ráðhústorgi.
Klukkan 13-14 safnast fólk saman í Lystigarðinum á Akureyri. Þar verður boðið upp á tónlist, lesið upp úr bókinni „Saga Lystigarðsins“, leiðsögn um ljósmyndasýningu ÁLF-kvenna sem er áhugaljósmyndarafélag kvenna og Kvennakór Akureyrar syngur.
Klukkan 14 leggjur syngjandi skrúðganga af stað þar sem Kvennakór Akureyrar leiðir fjöldasöng, félagar úr Dansfélaginu Vefarinn mæta prúðbúin, dansarar frá Steps Dancecenter mæta sem kjarnakonan Mary Poppins og kvenlögregluþjónar leiða gönguna ásamt þjóðbúningaklæddum konum og körlum. Þátttakendur eru hvattir til að vera prúðbúnir. Marimbasveitin Kijana Marimba úr Þingeyjarskóla spilar í göngugötunni.
Klukkan 14.30 hefst dagskrá á Ráðhústorgi og munu Lára Sóley Jóhannsdóttir og Hjalti Jónsson sjá um að kynna dagskrárliði auk þess að taka lagið. Hugleiðingar og hvatningaorð flytja Sigrún Stefánsdóttir forseti hug- og félagsvísindasviðs Háskólans á Akureyri, Arnaldur Starri Stefánsson nýstúdent frá Menntaskólanum á Akureyri og Silja Björk Björnsdóttir baráttukona. Þær Sigrún Marý McCormick, Kamilla Dóra Jónsdóttir, Aldís Bergsveinsdóttir og Eva Laufey Eggertsdóttir flytja lag við undirleik Tryggva Unnsteinssonar, Kvennakór Akureyrar tekur höndum saman við dansstúlkur frá Point, dansdívur frá Steps Dancecenter flytja Mary Poppins atriði og Hljómsveitin Eva endar dagskrána eins og þeim er einum lagið.
Margir aðrir viðburðir munu eiga sér stað bæði 19. og 20. júní af þessu tilefni. Opnanir sýninga á miðbæjarsvæðinu, tónleikar tileinkaðir konum, upplestur nýútkominnar bókar þar sem rætt er við konur sem hafa gegn ráðherrastóli, dagskrá í Samkomuhúsinu þar sem Vilhelmínu Lever verður minnst og fleira.
Nánar um dagskrána.
Mynd: Auðunn Níelsson.
|
https://www.akureyri.is/is/frettir/rot-i-ketilhusi
|
RÓT í Ketilhúsi
Laugardaginn 20. júní kl. 15 verður opnuð sýningin RÓT í Listasafninu á Akureyri, Ketilhúsi.
Hvað gerist þegar hópur skapandi einstaklinga kemur saman til að vinna að sameiginlegri hugmynd? Ómögulegt er að sjá það fyrir, en niðurstaðan verður áhugaverð. RÓT varð til einn vetrardag á sameiginlegri vinnustofu þriggja listamanna; Freyju Reynisdóttur, Karólínu Baldvinsdóttur og Jónínu Bjargar Helgadóttur. Þær langaði að nýta margföldunaráhrifin sem gott samstarf framkallar.
Á sýningunni sameinast listamenn úr ólíkum listgreinum í gerð verka sem eru þróuð á staðnum með ólíkum áherslum. Verkin eru unnin samdægurs og sýnd. Hver dagur hefst á hugflæði þar sem allar hugmyndir eru viðraðar þangað til rótin, sem allir geta unnið út frá, er fundin. Þannig þróast sýningin og breytist fyrstu tvær vikur verkefnisins, og í aðrar tvær vikur verða þau til sýnis. Allt ferlið er opið gestum og gangandi.
Vinnudagar sýningarinnar eru þriðjudagarnir 23. júní og 30. júní, fimmtudagarnir 25. júní og 2. júlí og laugardagarnir 20. júní, 27. júní og 4. júlí. Að þeim dögum loknum verður sýningin opin þriðjudaga - sunnudaga kl. 10-17. RÓT stendur til 19. júlí.
|
https://www.akureyri.is/is/frettir/hatidarhold-i-brakandi-blidu
|
Hátíðarhöld í brakandi blíðu
Haldið var upp á kvenréttindadaginn á Akureyri í dag og fagnað 100 ára afmæli kosningarréttar kvenna á Íslandi. Einmuna veðurblíða setti sólskinssvip á hátíðarhöldin og var þátttaka í skrúðgöngu úr Lystigarðinum niður á Ráðhústorg ákaflega góð.
Á torginu fluttu Sigrún Stefánsdóttir, Arnaldur Starri Stefánsson og Silja Björk Björnsdóttir hugleiðingar og hvatningarorð. Vilhelmína Lever steig á stokk, Kvennakór Akureyrar söng, boðið var upp á dansatriði frá Steps Dancecenter, Sigrún Mary McCormick, Kamilla Dóra Jónsdóttir, Aldís Bergsveinsdóttir og Eva Laufey Eggertsdóttir sungu og Tryggvi Unnsteinsson spilaði á gítar. Kynnar voru Lára Sóley Jóhannsdóttir og Hjalti Jónsson. Myndirnar tók Ragnar Hólm í bænum í dag. Smellið á þær til að sjá stærri útgáfur og fletta á milli þeirra.
Mynd: Ragnar Hólm Ragnarsson.
|
https://www.akureyri.is/is/frettir/breyting-a-adalskipulagi-akureyrar-2005-2018-logmannshlid-nidurstada-baejarstjornar
|
Breyting á Aðalskipulagi Akureyrar 2005-2018, Lögmannshlíð, niðurstaða bæjarstjórnar
Bæjarstjórn Akureyrarkaupstaðar hefur þann 16. júní 2015 samþykkt breytingu á Aðalskipulagi Akureyrar 2005-2018.
Breytingin felur í sér að landnotkunarreitur fyrir kirkjugarð í Lögmannshlíð stækkar til suðurs og vesturs. Svæði fyrir þjónustustofnanir breytist og nær nú yfir kirkju og þjónustubyggingu.
Breytingin telst óveruleg og hefur fengið meðferð skv. 2. mgr. 36. gr. skipulagslaga nr. 123/2010.
Þeir sem óska nánari upplýsinga um tillöguna og niðurstöðu bæjarstjórnar, geta snúið sér til skipulagsdeildar Akureyrarkaupstaðar, Geislagötu 9, 3. hæð.
Skipulagsstjóri Akureyrarkaupstaðar
|
https://www.akureyri.is/is/frettir/jonsmessuhatid-i-listasafninu
|
Jónsmessuhátíð á Listasumri
Jónsmessuhátíð á Listasumri hófst formlega í dag kl. 12 í Listagilinu með sýningunni GleðjAndi í Deiglunni og lýkur á morgun kl. 12 að hádegi á sýningunni RÓT í Listasafninu á Akureyri, Ketilhúsi. Hátíðin mun standa í sólarhring og á meðal viðburða má nefna kjólagjörning Thoru Karlsdóttur í Lifandi vinnustofu, uppákomu Skapandi sumarstarfa í Sundlaug Akureyrar, ljóðalestur í Deiglunni, jazz á Minjasafninu og tónlistargjörning japönsku listamannanna Tomoo Nagaii og Kana Nagamura kl. 05.00 í Listagilinu.
Dagskrá Jónsmessuhátíðarinnar:
Kl. 10 - 00. Listasafnið á Akureyri. Sýning Mireyu Samper, Endurvarp. Opið til miðnættis.
Kl. 10 - 00. 10. RÓT 2015. Eftirvinnsla af degi 2 og 7. Opið til miðnættis og listamenn að störfum.
Kl. 12. Deiglan / Gilfélagið. GleðjAndi. Jonna, Brynhildur, Dagrún og Thora verða á staðnum 24 tíma.
Kl. 12. Sundlaug Akureyrar með opið til kl. 02.00. Tónlist og boðið verður upp á ís og drykki.
Kl. 12. Salur Myndlistafélagsins í Listagilinu. Sýning Maríu Óskar Jónsdóttir. Opið til miðnættis.
Kl. 13-17. Friðbjarnarhús, Leikfangasafnið. Leikfangasýning.
Kl. 14. Lifandi vinnustofa, Kaupvangsstræti 23. Listamannaspjall og kynning á kjólagjörningi Thoru Karlsdóttur.
Kl. 14 - 19. Flóra, Hafnarstræti 90. Hreinsun, markaður og uppákomur.
Kl. 15. Flóra, Hafnarstræti 90. Ólafur Sveinsson glímir við Haförn og lax.
Kl. 15. Listagilið. Helga Sigríður málar með börnunum í Listagilinu.
Kl. 15 - 17. Útibúið, Elvar Örn Egilsson opnar í Listagilinu.
Kl. 16. Flóra, Anna Richardsdóttir með gjörning.
Kl. 20.30. Friðbjarnarhús, Leikfangasafnið. Bangsi bestaskinn les sögur á leikfangasafninu.
Kl. 21.30. Sundlaug Akureyrar. Skapandi sumarstörf verða með uppákomu á laugarbökkunum.
Kl. 22. Deiglan / Gilfélagið. Sesselja Ólafsdóttir og Vilhjálmur B. Bragason ljóðalestur
Kl. 22. Minjasafnið. Djassað á safninu – Magnús Magnússon leikur á gítar.
Kl. 23. Minjasafnið. Vandræðaskáld flytja lög við ljóð Davíðs Stefánssonar frá Fagraskógi í Minjasafnsgarðinum ef viðrar annars inni á safni.
Kl. 00. Gongslökun fyrir ofan Myndlistarskólann í Listagilinu. Komið með teppi.
Kl. 00.30. Tónleikar í Deiglunni. Sveitin milli sanda. Guðrún Harpa Örvarsdóttir og Atli Már Rúnarsson.
Kl. 02. Sundlaug Akureyrar lokar.
Kl. 05. Tónlistargjörningur í Listagilinu. Tomoo Nagaii og Kana Nagamura.
Kl. 10 - 17. Listasafnið á Akureyri, Ketilhús. Rót2015, eftirvinnsla af degi 2 og 7.
Tomoo Nagai.
|
https://www.akureyri.is/is/frettir/gamla-apotekid-flutt
|
Gamla apótekið flutt
Gamla apótekið, Aðalstræti 4, sem hefur staðið í 156 ár var híft af grunni sínum í gær. Til stendur að gera nauðsynlegar endurbætur á grunninum en að því loknu verður húsið híft aftur á sinn stað.
Gamla apótekið er eitt stærsta og reisulegasta húsið í innbænum, enda stendur það nokkru hærra en flest húsin í kring og var því mjög áberandi. Lyfsalinn Jóhann Pétur Thorarensen lét reisa Gamla apótekið árið 1859. Hann bjó í húsinu og rak lyfsölu á neðri hæðinni. Árið 1929 var neðri hæðinni breytt í íbúð.
Það er Minjavernd sem vinnur að breytingum á húsinu, en stefnt er á endurgera húsið sem næst upprunalegri mynd. Húsinu hefur verið komið fyrir á Krókeyri á meðan unnið er í grunninum. Áætlað er að verkinu ljúki árið 2017.
Nokkur fjöldi fólks fylgdist með framkvæmdum, enda ekki á hverjum degi sem svona stór hús eru flutt.
|
https://www.akureyri.is/is/frettir/nr-566-2015-auglysing-um-skipulagsmal-i-akureyrarkaupstad-breyting-a-deiliskipulagi-brekkuskola-og-nagrennis
|
Nr. 566/2015 AUGLÝSING um skipulagsmál í Akureyrarkaupstað. Breyting á deiliskipulagi Brekkuskóla og nágrennis.
Skipulagsnefnd Akureyrarkaupstaðar hefur þann 10. júní 2015 samþykkt deiliskipulagsbreytingu fyrir Brekkuskóla og nágrenni.
Breytingin felur í sér að byggingarreitur á norðurhluta laugarsvæðis Sundlaugar Akureyrar stækkar um 6 m til vesturs. Heimilt er m.a. að reisa þar rennibraut sem verður allt að 14,5 m á hæð.
Deiliskipulagstillagan hefur hlotið meðferð í samræmi við 2. mgr. 43. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 11. júní 2015,
Anna Bragadóttir, verkefnastjóri skipulagsmála.
B-deild - Útgáfud.: 26. júní 2015
|
https://www.akureyri.is/is/frettir/hlaupahopurinn-utmeda-a-akureyri
|
Hlaupahópurinn ÚTMEÐA á Akureyri
Miðvikudagskvöldið 1. júlí kemur hlaupahópurinn ,,ÚTMEÐA“ til Akureyrar og Grófin-geðverndarmiðstöð ætlar standa fyrir viðburði sem gengur út á að hvetja hlauparana og styrkja verkefni þeirra.
Fólk er hvatt til að mæta í Grófina (Hafnarstræti 95, 4. hæð) kl. 20.30 og fá þar hristur og veifur. Svo fer fólkið austur fyrir Glerárgötuna á legginn milli Hofs og Torfunefsbryggju og dreifir sér meðfram gangstéttinni til að taka á móti hlaupurunum sem eru væntanlegir milli kl. 21 og 22. Þegar hlaupararnir koma verður þeim fagnað og fylgt í rólegheitum upp að kirkjutröppunum fyrir framan Hótel KEA. Þar verður flutt stutt ávarp og fulltrúi Geðverndarfélags Akureyrar færir fulltrúa ÚTMEÐA styrk í söfnunina.
Tilgangur átaksins ÚTMEÐA sem er að draga úr sjálfsvígum ungra karlmanna á Íslandi en sjálfsvíg er algengasta dánarorsök íslenskra karlamanna á aldrinum 18-25 ára.
Hægt er að styrkja hlaupið um 1.500 kr. með því að hringja í símanúmerið 904 1500 eða eða leggja upphæð að eigin vali inn á söfnunarreikning Geðhjálpar, 546–14– 411114, kt. 531180–0469.
|
https://www.akureyri.is/is/frettir/visindaskoli-unga-folksins-kominn-til-ad-vera
|
Vísindaskóli unga fólksins kominn til að vera
Á föstudaginn brautskráðust nemendur Vísindaskóla unga fólksins eftir vel heppnaða viku í skólanum með veglegri brautskráningarathöfn í Háskólanum á Akureyri. Gleðin skein úr andlitum nemendanna sem tóku við viðurkenningarskjölum og rós frá Sigrúnu Stefánsdóttur skólastóra Vísindaskólans og Eyjólfi Guðmundssyni rektor Háskólans á Akureyri. Blásarasveit háskólans flutti vel valin lög, útskriftarnemar fluttu glæsilegar ræður og Sean Scully, sérfræðingur í efnafræðibrellum skaut áhorfendum skelk í bringu með kraftmikilli sprengjusýningu.
Þetta var í fyrsta sinn sem Háskólinn á Akureyri starfrækir Vísindaskóli unga fólksins og voru nemendur og kennarar sammála að skólinn hefði heppnast einstaklega vel og væri kominn til að vera. Að þessu sinni stunduðu yfir 90 nemendur á aldrinum 11-13 ára vikunám sem skiptist niður á fimm ólík þemu sem tengjast hefðbundnu námi háskólans. Áhuginn leyndi sér ekki hjá nemendum sem hikuðu ekki við að spyrja og skapa skemmtileg umræðu kennurunum til mikillar gleði. Enda voru það ekki aðeins nemendurnir sem uppskáru mikinn fróðleik þessa viku heldur voru það einnig kennarar skólans.
Fjölmargir aðilar hafa lagt sitt að mörkum til þess að gera Vísindaskólann að raunveruleika með mikilvægum fjárframlögum en einnig með öðrum hætti. Aðstandendur skólans þakka þeim innilega fyrir, sem og fyrir frábærar viðtökur þetta fyrsta ár Vísindaskóla unga fólksins og hlakka til að sjá forvitin og fróðleiksfús ungmenni aftur að ári.
|
https://www.akureyri.is/is/frettir/straeto-i-allt-sumar-a-akureyri
|
Strætó í allt sumar á Akureyri
Engin röskun verður á akstri Strætisvagna Akureyrar í sumar en um tíma leit út fyrir að svo gæti farið þar sem erfiðlega gekk að fá menn til sumarafleysinga. Þetta kom fram á fundi framkvæmdaráðs Akureyrarbæjar föstudaginn 26. júní.
Helgi Már Pálsson, bæjartæknifræðingur, segir að það sé fyrst og fremst jákvæðni og útsjónarsemi starfsfólks SVA að þakka að tókst að leysa úr málinu. „Hér lögðust allir á árarnar svo ekki þyrfti að fella niður akstur strætó yfir hásumarið. Við höfðum að sjálfsögðu tryggt að ekki yrði nein röskun á akstri vegna ferliþjónustu eða í tengslum við ungmennafélagsmóts UMFÍ sem haldið verður í bænum en núna er ljóst að það verður yfir höfuð engin röskun á almennum akstri strætó á Akureyri og því ber að fagna,“ segir Helgi Már Pálsson.
Frítt er í strætó á Akureyri.
|
https://www.akureyri.is/is/frettir/tre-til-heidurs-vigdisi
|
Tré til heiðurs Vigdísi
Um þessar mundir eru 35 ár liðin frá því Vigdís Finnbogadóttir var kjörin í embætti forseti Íslands, fyrst kvenna í heiminum sem þjóðkjörinn forseti. Af því tilefni hafa trjáplöntur verið gróðursettar víða um land og verður svo einnig gert á Akureyri kl. 14 í dag, föstudaginn 3. júlí.
Gróðursett verða þrjú birkitré af yrkinu 'Emblu' sem er beinvaxið og hvítstofna. Eitt tré er gróðursett fyrir stúlkur, annað fyrir drengi og þriðja fyrir komandi kynslóðir. Trén verða gróðursett í Kvenfélagsreitnum við Skarðshlíð og eru bæjarbúar hvattir til að vera viðstaddir athöfnina sem hefst eins og áður segir kl. 14 í dag.
Vigdís Finnbogadóttir. Mynd af ruv.is.
|
https://www.akureyri.is/is/frettir/solubasar-a-einni-med-ollu
|
Sölubásar á Einni með öllu
Samkvæmt 2. grein samþykktar Akureyrarkaupstaðar um götu- og torgsölu er ákvörðun um fyrirkomulag um verslunarmannahelgi í höndum Akureyrarstofu. Viðburðastofa Norðurlands skipuleggur hátíðina Eina með öllu og tekur við umsóknum vegna götu- og torgsölu fyrir hönd Akureyrarstofu.
Fyrirtæki og félagasamtök á Akureyri hafa að öllu jöfnu forgang að aðstöðu vegna sölu veitinga og varnings. Umsækjendur verða að hafa öll leyfi ef starfsemi þeirra er leyfisskyld. Umsóknir sendist fyrir 24. júlí í netfangið einmedollu@einmedollu.is.
|
https://www.akureyri.is/is/frettir/vilja-fa-nyjar-stodur-ut-a-land
|
Vilja fá nýjar stöður út á land
Atvinnumálanefnd Akureyrar gerir athugasemd við að 11 ný störf sem auglýst voru á vegum Námsmatsstofnunar hafi öll verið staðsett á höfuðborgarsvæðinu. Í bókun sem samþykkt var á fundi nefndarinnar 1. júlí sl. er bent á að það hljóti að vera einboðið að hluti starfsfólks sé staðsettur á landsbyggðinni í námunda við þá nemendur, kennara og skólastjórnendur sem eru þátttakendur í verkefninu. Bókunin hefur verið send á mennta- og menningarmálaráðherra og forstöðumann Námsmatsstofnunar.
Bókun atvinnumálanefndar er svohljóðandi:
Atvinnumálanefnd Akureyrarbæjar gerir athugasemd við að í auglýsingu á vegum Námsmatsstofnunar, þar sem 11 ný störf ráðgjafa og teymisstjóra í tilefni af innleiðingu aðgerða til eflingar læsis, sé gert ráð fyrir að störfin séu öll staðsett á höfuðborgarsvæðinu. Nefndin vill nota tækifærið og minna á þriðju grein þingsályktunar um stefnumótandi byggðaáætlun fyrir árin 2014-2017 þar sem fram kemur það markmið „að stuðlað verði að fjölbreyttum atvinnutækifærum um allt land með dreifingu starfa á vegum ríkisins.“ Aðgerðir til þessa séu m.a. að „stefnt verði að því að á gildistíma áætlunarinnar snúist fækkun opinberra starfa utan höfuðborgarsvæðisins í fjölgun með nýjum verkefnum eða tilflutningi verkefna.“
Í tilfelli læsisverkefnisins hlýtur að vera einboðið að hluti starfsfólks sé staðsettur á landsbyggðinni í námunda við þá nemendur, kennara og skólastjórnendur sem eru þátttakendur í verkefninu.
Mynd: Ragnar Hólm Ragnarsson.
|
https://www.akureyri.is/is/frettir/kvartett-sigurdar-flosasonar-thrisvar-i-hofi
|
Kvartett Sigurðar Flosasonar þrisvar í Hofi
Kvartett saxófónleikarans Sigurðar Flosasonar heldur þrenna tónleika í Hömrum, Hofi helgina 11. og 12. júlí: Kl. 14 á laugardag og kl. 14 og 20 á sunnudag. Auk Sigurðar skipa kvartettinn þeir Kjartan Valdemarsson á píanó, Valdimar K. Sigurjónsson á kontrabassa og Matthías Hemstock á trommur. Sérstakur gestur verður sönkonan Andrea Gylfadóttir, ókrýnd blúsdróttning þjóðarinnar. Fluttir verða þekktir jazzstandardar í bland við tónlist eftir Sigurð á mörkum jazz og blús tónlistar. 1862 Nordic Bistro verður með opið bæði í mat og drykk á meðan á tónleikum stendur. Stefnt er að stjórnlausri sveiflu og botnlausum blús.
|
https://www.akureyri.is/is/frettir/skipulagslysingar-fyrir-logmannshlid-og-melgerdisas
|
Skipulagslýsingar fyrir Lögmannshlíð og Melgerðisás
Unnið er að gerð tveggja deiliskipulaga í Akureyrarkaupstað:
Lögmannshlíð - kirkjugarður
Melgerðisás og umhverfi
Skipulagslýsingarnar liggja frammi í þjónustuanddyri Ráðhúss Akureyrar og eru aðgengilegar gegnum tenglana hér fyrir ofan. Ábendingum er hægt að koma á framfæri skriflega til skipulagsdeildar í Ráðhúsi Akureyrar, Geislagötu 9, 600 Akureyri eða á netfangið: skipulagsdeild@akureyri.is fyrir29. júlí 2015.
Skipulagsstjóri Akureyrarkaupstaðar
|
https://www.akureyri.is/is/frettir/adalskipulag-akureyrar-2005-2018-budargil-nidurstada-baejarstjornar
|
Aðalskipulag Akureyrar 2005-2018 Búðargil, niðurstaða bæjarráðs
Bæjarráð Akureyrarkaupstaðar hefur þann 9. júlí 2015 samþykkt breytingu á Aðalskipulagi Akureyrar 2005-2018. Breytingin felur í sér að svæði fyrir frístundabyggð 2.52.9 F við Búðargil stækkar til suðurs.
Þeir sem óska nánari upplýsinga um tillöguna og niðurstöðu bæjarráðs, geta snúið sér til skipulagsdeildar Akureyrarkaupstaðar, Geislagötu 9.
Skipulagsstjóri Akureyrarkaupstaðar
|
https://www.akureyri.is/is/frettir/enginn-titill-61
|
Miðaldadagar á Gásum
Miðaldadagar á Gásum verða haldnir í 12. sinn eftir viku. Frá föstudegi til sunnudags, 17. – 19. júlí, og það verður opið 11-18 alla dagana.
Á Miðaldadögum er reynt að endurskapa lífið eins og það gæti hafa verið á þessum forna verslunarstað í kringum árið 1300. Þarna var ein mesta hafskipahöfn Íslands í 400 ár og til er mikið af heimildum um lífið á Gásum.
Það verður að vanda mikið um handverk, bókfellsgerð, reipissláttur, kolagerð og eldsmíði. Þarna er hægt að æfa sig í bogfimi og meðferð þeirra vopna sem sjálfsagt hafa valdið hvað mestum skeinum á Íslandi fyrr á öldum, nefnilega grjóthnullungum.
Nýnæmið að þessu sinni er fólgið í dönskum klukkusteypi, Michael Sasserson, sem ætlar að steypa klukku úr bronsi með aðferðum miðaldamanna. Klukkan á að fara í miðaldakirkju sem verður reist á næstu árum að Gásum. Það verður líka byrjað á bátasmíðaverkefni sem er nokkuð óvanalegt. Þetta er verkefni sem er áætlað að taki 10-15 ár og felst í því að smíða bát meðan á Miðaldadögum stendur. Aðeins verða notuð miðaldaverkfæri við smíðina og verða þau flest smíðuð af eldsmiðum á Gásum. Þannig verður bara unnið í bátnum þessa þrjá-fjóra daga á ári, enda er markmiðið að sýna verklagið og verkfærin fremur en að klára bátinn.
|
https://www.akureyri.is/is/frettir/fotgangandi-i-midbae-akureyrar
|
Fótgangandi í miðbæ Akureyrar
Á fundi skipulagsnefndar Akureyrarbæjar 8. júlí sl. var samþykkt tillaga um að göngugötunni í miðbænum verði lokað fyrir bílaumferð frá kl. 11–16 á föstudögum og laugardögum til loka ágúst. Í framhaldinu verða unnar verklagsreglur um lokun götunnar í samráði við hagsmunaaðila á svæðinu.
Athygli er vakin á því að fötluðum vegfarendum er heimilt að aka um Brekkugötu og Ráðhústorg að bílastæði fatlaðra við skrifstofu sýslumanns í norðanverðu Hafnarstræti.
Einnig hefur verið samþykkt ósk frá Listasafninu á Akureyri um að Grófargili (Listagili) verði lokað fyrir bílaumferð frá kl. 14–17 á laugardögum þegar sýningar eru opnaðar á vegum safnsins. Þeir dagar sem um ræðir eru 25. júlí og 1., 15., 22. og 29. ágúst.
Mynd: Auðunn Níelsson.
|
https://www.akureyri.is/is/frettir/viltu-hjola-aka-stokkva-eda-kynnast-midoldum
|
Hjólað aftur til miðalda?
Af nógu er að taka þessa helgina á Akureyri en þá standa yfir Miðaldadagar á Gásum, Stóra reiðhjólahelgin á vegum Hjólareiðafélags Akureyrar, Hjóladagar bifhjólaklúbbsins Tíunnar og á Þórsvellinum stendur yfir Akureyrarmót UFA.
Veðurspáin lofar fínu veðri í dag og því um að gera að kynna sér þá fjölmörgu viðburði sem nú standa til boða.
Miðaldadagar á Gásum standa frá 17 til 19. Júlí og er opið alla dagana frá 11 til 18. Í boði verða bátsferðir, tónlist, kaðlagerð, handverk, leikrit, brennisteinshreinsun, leikir o.fl.
Stóra reiðhjólahelgin hefst í dag kl. 17.00 með 4ra ganga mótinu þar sem hjólað verður um 85-90 km leið um 4 jarðgöng og fjóra þéttbýliskjarna frá Siglufirði til Akureyrar. Einnig verður boðið upp á Enduro Ísland frá Hlíðarfjalli, yfir Glerá og endað í Kjarnaskógi. Tjarnarhringurinn Criterium fer fram við tjörnina í innbænum þar sem hjólaður er í kringum tjörninna allt að 12 sinnum og helginni lýkur síðan með kirkjutröppu Townhill þann 18.júlí kl. 17.00 en þar aka keppendur niður 150 tröppur frá Akureyrarkirkju og niður á Kaupangstorg.
Akureyrarmót UFA hefst á morgun laugardaginn 18. júlí kl. 9 á Þórsvellinum og verður keppti í öllum frjálsíþróttargreinum eins og hlaupi, langstökki, kúluvarpi og boðhlaupi. Keppendur eru yfir 120 víðsvegar af landinu. Meðal keppenda eru m.a. Hafdís Sigurðardóttir og Kolbeinn Höður Gunnarsson sem eru meðal bestu frjálsíþróttamanna landsins í dag.
Fyrir bifhjólaeigendur og annað áhugafólk verður boðið upp á fjölbreytta dagskrá á Hjóladögum sem hófust í gær með hópkeyrslu og lýkur með tónleikum á laugardagskvöldið.
Sjá nánar dagskrá hvers viðburðar fyrir sig
Miðaldadagar á Gásum
Stóra reiðhjólahelgin
Akureyrarmót UFA
Hjóladagar
Gönguvika Akureyrar og nágrennis
Miðaldadagar á Gásum
|
https://www.akureyri.is/is/frettir/sumartonleikar-i-akureyrarkirkju-2
|
Sumartónleikar í Akureyrarkirkju
Vegna veikinda verður breyting á dagskrá Sumartónleika í Akureyrarkirkju nk. sunnudag, 19. júlí. Tónleikar Steinunnar Halldórsdóttur falla niður en í staðinn mun orgelleikarinn Lára Bryndís Eggertsdóttir halda tónleika. Efnisskrá tónleikanna er afar fjölbreytt. Hún mun leika tónlist frá öllum tímabilum orgeltónlistarsögunnar, allt frá gömlu spænsku stríðsverki að glænýjum íslenskum tónverkum sem Lára lét semja fyrir sig. Tónleikarnir hefjast kl. 17 og er aðgangur ókeypis.
Lára Bryndís Eggertsdóttir byrjaði ung að læra á píanó og þegar hún var 14 ára gömul tók hún fyrstu skrefin sem afleysingaorganisti í Langholtskirkju. Hún lauk einleikaraprófi frá Tónskóla þjóðkirkjunnar með hæstu einkunn vorið 2002 undir handleiðslu Harðar Áskelssonar. Frá 2008 hefur Lára Bryndís verið búsett í Danmörku og lauk meistaraprófi í kirkjutónlist frá Tónlistarháskólann í Árósum vorið 2014. Aðalkennarar hennar þar voru Ulrik Spang-Hanssen og Lars Colding Wolf. Hún starfar nú sem organisti við Sønderbro kirkju í Horsens og semballeikari hjá barokksveitinni BaroqueAros í Árósum. Lára Bryndís hefur hlotið fjölda viðurkenninga og styrkja á ferli sínum. Haustið 2013 stóð hún fyrir viðamiklu nýsköpunarverkefni í kirkjutónlist og pantaði verk eftir sjö íslensk tónskáld undir heitinu Ég heyrði þytinn frá vængjum þeirra. Þessi verk voru frumflutt í Hallgrímskirkju í júní 2014 og samtímis voru þau gefin út á nótum og hljómdiski. Heyra má sýnishorn af "vængjatónlistinni" á tónleikum helgarinnar.
Akureyrarstofa, Menningarsjóður KEA, Norðurorka og Icelandair Hotels á Akureyri styrkja Sumartónleika í Akureyrarkirkju.
Lára Bryndís Eggertsdóttir.
|
https://www.akureyri.is/is/frettir/sello-og-piano-i-hofi
|
Selló og píanó í Hofi
Föstudaginn 24. júlí kl 14 halda Ásdís Arnardóttir sellóleikari og Jón Sigurðsson píanóleikari tónleika í Hömrum í menningarhúsinu Hofi á Akureyri. Á efnisskrá eru verk eftir Beethoven, kventónskáldin Paradis, Clarke, Jórunni Viðar og Björk og argentínskur tangó eftir Piazolla.
Ásdís Arnardóttir stundaði framhaldsnám í sellóleik við Boston University með styrk í gegnum Fullbright stofnunina og lauk þaðan meistaraprófi. Áður hafði hún stundað nám í Barcelona og Tónlistarskólanum í Reykjavík. Ásdís hefur verið búsett á Akureyri frá 2007 og kennir selló og kontrabassaleik og stjórnar strengjasveitum. Hún leikur með Sinfóníuhljómsveit Norðurlands, Barokksmiðju Hólastiftis og tekur þátt í margvíslegu tónlistarstarfi.
Jón Sigurðsson hefur lokið meistaraprófi í píanóleik frá Arizona State University í Bandaríkjunum, burtfarar- og píanókennaraprófi frá Tónlistarskólanum í Reykjavík og meðleikaranámi frá Söngskóla Sigurðar Demetz. Auk þess hefur hann kynnt sér Funktionale Methode. Jón hefur haldið einleikstónleika regulega og komið fram með fjölmörgum hljóðfæraleikurum og söngvurum. Polarfonia Classics hefur gefið út tvo geisladiska þar sem Jón leikur m.a. verk eftir Scriabin, Barber, Schumann, Mozart, Strauss.
Ásdís og Jón byrjuðu að spila saman í Tónlistarskólanum í Reykjavík. Þau koma nú saman eftir nokkurra ára hlé og er það mikið tilhlökkunarefni. Það er Tónlistarfélag Akureyrar í samstarfi við Menningarfélag Akureyrar sem stendur að þessum tónleikum. Miðaverð er 2.900 krónur.
Jón og Ásdís.
|
https://www.akureyri.is/is/frettir/adgerdir-i-umhverfismalum
|
Aðgerðir í umhverfismálum
Akureyrarbær og Heilbrigðiseftirlit Norðurlands eystra munu á næstu vikum standa fyrir átaki í hreinsun bæjarins og líma aðvörunarmiða á þá hluti sem skylt er að fjarlægja og farga eða finna betri stað til geymslu. Eigendum verður veittur 7 daga frestur til athafna en að því liðnu verða hlutir fjarlægðir á kostnað eigenda.
Markmið átaksins er að fá íbúa, eigendur og starfsmenn fyrirtækja til að hugsa vel um umhverfið og koma í veg fyrir sóðaskap sem hlýst af uppsöfnun á óvörðu járnarusli, plastkörum, timbri, byggingarefni, bílflökum, bílhlutum, kerrum, jarðvegsafgöngum og öðru sambærilegu á einkalóðum og lóðum fyrirtækja og jafnvel á opnum svæðum bæjarins.
Leggjumst nú öll á eitt við að bæta umhverfi okkar svo það megi verða okkur öllum til sóma. Ef aðstæður eru þannig að fólk á erfitt með að láta taka til á lóð sinni þá eru starfsmenn Akureyrarbæjar reiðubúnir að koma að tiltektinni skv. nánara samkomulagi.
Akureyrarbær mun hafa forystu um að halda lóðum bæjarins í góðu ástandi og vonar að þetta átak skili okkur öllum þrifalegum og fallegum bæ.
Mynd: Auðunn Níelsson.
|
https://www.akureyri.is/is/frettir/gerum-baeinn-raudan
|
Gerum bæinn rauðan
Viðburðastofa Norðurlands og Akureyrarstofa hvetja bæjarbúa til að skreyta allt með rauðu þegar fjölskylduhátíðin Ein með öllu gengur í garð um verslunarmannahelgina. Óskað er eftir að garðar og hús verði skreytt með einhverju rauðu en það rímar skemmtilega við rauðu hjörtun sem sett hafa svip sinn á bæinn á síðustu árum, til að mynda í götuvitunum.
Því eru rauðar seríur, rautt skraut eða eitthvað rautt og fallegt það sem fólk er beðið um að gera sýnilegt við heimili sín frá 30. júlí til 6. ágúst nk. Þannig sýna Akureyringar í verki að gestir eru ævinlega velkomnir á Eina með öllu.
Heimasíða Einnar með öllu.
|
https://www.akureyri.is/is/frettir/drusluganga-a-akureyri-1
|
Drusluganga á Akureyri
Á laugardaginn, 25. júlí kl. 14, leggur Druslugangan af stað frá planinu við Akureyrarkirkju. Gengið verður niður Gilið, gegnum miðbæinn og stefnan tekin á Ráðhústorg þar sem ætlunin er að taka lagið og minna á tilganginn með göngunni. Að öllum líkindum mun fólk úr göngunni taka til máls.
Druslugangan hefur verið árviss viðburður hér á landi frá árinu 2011 og undanfarin ár hafa önnur bæjarfélög, m.a. Akureyri fylgt í kjölfarið. Megintilgangur göngunnar er að standa upp fyrir þolendum kynferðisofbeldis, gegn gerendum. Skömminni er skilað þangað sem hún á heima. Markmiðið er að útrýma ranghugmyndum um að klæðnaður þolenda, fas þeirra og hegðun, bjóði upp á ofbeldið. Minnt er á að ofbeldi er aldrei réttlætanlegt. Burt séð frá klæðaburði eiga allir rétt á því að mörk þeirra séu virt og að fólk geti verið öruggt og frjálst.
Druslugangan (Slut Walk) er að erlendri fyrirmynd en hana má rekja til ummæla lögreglustjórans í Toronto sem gaf í skyn að konur gætu með klæðnaði sínum, t.d. stuttum pilsum, boðið upp á nauðganir. Þessu er alfarið hafnað.
Allir eru velkomnir í Druslugönguna, kröfuspjöld eru valfrjáls. Hver og einn þátttakandi ræður hvernig klæðnaði er háttað en þó er tilvalið að senda skilaboð með svipuðum hætti og gert hefur verið í fyrri göngum. Að göngunni standa áhugasamir einstaklingar. Skipulag er einfalt og yfirbygging engin.
Facebooksíða göngunnar.
|
https://www.akureyri.is/is/frettir/30-myndlistarmenn-a-haustsyningu
|
30 myndlistarmenn á haustsýningu
Í mars síðastliðnum auglýsti Listasafnið á Akureyri eftir umsóknum um þátttöku í haustsýningu safnsins sem stendur yfir dagana 29. ágúst - 18. október 2015. Forsenda umsóknar var að listamenn búi eða starfi á Norðurlandi eða hafi tengingu við svæðið. Alls bárust hátt í 90 umsóknir og sérstaklega skipuð dómnefnd valdi 30 listamenn og verk á sýninguna.
Dómnefndina skipuðu Aðalheiður S. Eysteinsdóttir myndlistarkona, Alice Liu myndlistarkona og rekstraraðili gestavinnustofanna Listhúss á Ólafsfirði, Arndís Bergsdóttir hönnuður og doktorsnemi í safnafræði, Hlynur Hallsson myndlistarmaður og safnstjóri Listasafnsins á Akureyri og Ólöf Sigurðardóttir forstöðukona Hafnarborgar menningar– og listamiðstöðvar Hafnarfjarðar.
Listamennirnir sem taka þátt í haustsýningunni vinna með ólíka miðla og aðferðir, hér gefur að líta málverk, innsetningar, videóverk, leirverk, skúlptúra, ljósmyndir, skjáverk, textílverk, teikningar og bókverk. Listamennirnir sem eiga verk á sýningunni eru: Arna Guðný Valsdóttir, Arnar Ómarsson, Baldvin Ringsted, Bergþór Morthens, Björg Eiríksdóttir, Eiríkur Arnar Magnússon, Freyja Reynisdóttir, Guðmundur Ármann Sigurjónsson, Guðrún Þórisdóttir, Gunnhildur Helgadóttir, Helga Pálína Brynjólfsdóttir, Heiðdís Hólm, Hekla Björt Helgadóttir, Joris Rademaker, Jóna Hlíf Halldórsdóttir, Ingibjörg Guðmundsdóttir, Klængur Gunnarsson, Marina Rees, Ragnheiður Þórsdóttir, Rannveig Helgadóttir, Rósa Sigrún Jónsdóttir, Rósa Júlíusdóttir, Sam Rees, Stefán Boulter, Unnur Óttarsdóttir, Victor Ocares, Þórarinn Blöndal, Þórgunnur Oddsdóttir, Þóra Sólveig Bergsteinsdóttir og Þóra Sigurðardóttir. Sýningarstjóri er Hlynur Hallsson.
Haustsýningar voru lengi fastur liður í sýningarhaldi hér á landi og erlendis lifa þær víða enn góðu lífi. Haustsýning Listasafnsins á Akureyri verður tvíæringur og endurvekur þá góðu hefð að sýna hvað listamenn á svæðinu eru að fást við. Hún verður því fjölbreytt og mun gefa góða innsýn í líflega flóru myndlistar á Akureyri og Norðurlandi.
Sýningin opnar á Akureyarvöku laugardaginn 29. ágúst kl. 15 og stendur til sunnudagsins 18. október 2015. Sýningin er hluti af Listasumri 2015.
Verk frá 2009 eftir Sam Rees.
|
https://www.akureyri.is/is/frettir/bilun-i-simkerfi-akureyrarbaejar
|
Bilun í símkerfi Akureyrarbæjar
Bílun er í símkerfi Akureyrarbæjar sem stendur og torvelt að ná sambandi við ýmsar stofnanir bæjarins. Beðist er velvirðingar á þeim óþægindum sem þetta kann að valda. Unnið er að viðgerð.
|
https://www.akureyri.is/is/frettir/hvalaskodunarbaerinn-akureyri
|
Hvalaskoðunarbærinn Akureyri
Metaðsókn var í hvalaskoðun frá Akureyri í gær þegar rúmlega 400 manns sigldu frá Torfunefsbryggju í fjórum ferðum með Ambassador og tveimur með Húna II. Í allt sumar hefur það ekki brugðist í einni einustu ferð að hvalir sjáist, 100% árangur hefur náðst, og ferðafólkið var ekki svikið af hvalaskoðuninni í gær.
Í öllum ferðum gærdagsins sáust hnúfubakar og í gærkvöldi þurrkaði glæsilegur hnúfubakur sig upp úr haffletinum á milli bátanna við fagnaðarhróp áhorfenda. Mikið hefur verið af hvölum í Eyjafirði í sumar og þarf ekki að sigla í nema 30-50 mínútur til að finna þá. Nú þegar norðanáttir hafa ríkt er skjólbetra á firðinum en víða annars staðar og því er aðsókn í hvalaskoðunarferðir frá Akureyri mikil.
Sjá einnig frétt á mbl.is og Facebook-síðu Ambassadors.
Mynd frá Ambassador.
|
https://www.akureyri.is/is/frettir/drusluganga-a-akureyri-2
|
Drusluganga á Akureyri
Um 130 manns tóku þátt í hinni árlegu Druslugöngu á Akureyri. Gengið var frá Akureyrarkirkju og niður á Ráðhústorg. Á torginu var stutt athöfn með ljóðalestri og ræðuhöldum. Viðburðinum lauk með gjörningi þar sem allir viðstaddir mynduðu stóran hring og hrópuðu „Ég er drusla!“ Tilgangurinn með Druslugöngunni er að vekja umræðu um kynferðisofbeldi, hvetja þolendur slíks ofbeldis til að stíga fram og segja frá því en byrgja það ekki inni.
Ljósmyndir: Björn Jónsson
Margir þátttakenda báru skilti með skýrum skilaboðum.
|
https://www.akureyri.is/is/frettir/ung-linga-lands-mot-umfi-um-naestu-helgi
|
Unglingalandsmót UMFÍ um næstu helgi
Unglingalandsmót UMFÍ verður haldið á Akureyri um verslunarmannahelgina. Mótin hafa notið mikilla vinsælda á undanförnum árum og hafa gestir verið um og yfir 10.000. Á Akureyri má þó búast viðtöluvert meiri mannfjölda þar sem fjölskylduhátíðin Ein með öllu verður haldin samtímis á Akureyri.
Unglingalandsmót UMFÍ eru vímulaus íþrótta- og fjölskylduhátíð þar sem keppt verður í 29 keppnisgreinum og allir á aldrinum 11-18 ára geta tekið þátt. Það skal tekið fram að þeir sem skrá sig þurfa ekki að vera í neinu íþróttafélagi, allir eru velkomnir. Þeir sem yngri eru fá vissulega að spreyta sig og er gríðarlega fjölbreytt dagskrá fyrir þau og alla fjölskylduna.
Mótið hefst fimmtudaginn 30.júlí með keppni í golfi og síðan rekur hver keppnisgreinin aðra yfir helgina. Skráning keppenda stendur yfir á umfi.is en henni lýkur á miðnætti í kvöld, 26. júlí.
Frekari upplýsingar má finna á heimasíðu UMFÍ.
Frétt af mbl.is.
Mynd frá UMFÍ.
|
https://www.akureyri.is/is/frettir/ein-med-ollu-nalgast
|
Ein með öllu nálgast
Fimm stórir útitónleikar verða á Akureyri um helgina þegar fjölskylduhátíðin Ein með öllu stendur yfir. Mikið líf verður um allan bæ og nú er veðurspáin stöðugt að skána. Í miðbænum má meðal annars skella sér í tívolí, vatnabolta, litbolta, skoða lifandi listasýningu og upplifa ósvikna útimarkaðsstemningu í miðbænum.
Dagskrárliðir sem náð hafa miklum vinsældum og hafa fest sig í sessi á hátíðinni eru meðal annars Fimmtudagsfílingur í göngugötunni með N4, kirkjutröppuhlaupið, góðgerðaruppboð á bollakökum í Lystigarðinum (Mömmur og muffins), hið eina sanna Dynheimaball, Leikhópurinn Lotta, Ævintýraland að Hömrum, siglingar á pollinum þar á meðal sigling með Húna II, tívolí, litbolti, söngkeppni unga fólksins og ýmislegt fleira.
Ekki má heldur gleyma sparitónleikunum og flugeldasýningunni á Samkomuhúsflötinni á sunnudagskvöldinu þar sem undanfarin ár hafa verið á milli 15 og 20 þúsund gestir. Að venju verður tónlistin veigamikill þáttur í Einni með öllu og þeir sem troða upp á Akureyri um helgina eru til að mynda Páll Óskar, Eyþór Ingi, María Ólafs, Dúndurfréttir, Hreimur & Made in sveitin, Ljótu hálfvitarnir, Johnny And The Rest, Heimir Ingimars, AmabAdamA, Steindi Jr, Rúnar Eff, HBI Vocalist, Bent, Úlfur Úlfur og Sveppi og Villi.
Í ár er mælst til þess að bæjarbúar geri umhverfið rautt í stíl við hjörtun sem hafa sett svip sinn á bæinn síðustu árin. Því eru rauðar seríur, rautt skraut eða eitthvað rautt og fallegt það sem á við á Akureyri um Verslunarmannahelgina. Veitt verða verðlaun fyrir best skreyttu götuna. Fólk er hvatt til þess að deila myndum á samfélagsmiðlum og merkja þær #rauttAK. Reglurnar eru einfaldar; sú mynd sem er merkt #rauttAK og með götuheiti með flest "like" vinnur 100.000 kr. grillkjötspakka frá Goða.
Eins og áður er gert ráð fyrir þúsundum gesta á Akureyri sem leggja leið sína þangað til að gleðjast og skemmta sér með Akureyringum. UMFÍ heldur unglingalandsmót sitt á sama tíma í bænum og aðstandendur Einnar með öllu eiga gott samstarf við UMFÍ um að allt fari sem best fram.
Dagskrá hátíðarinnar er að finna á einmedollu.is.
Facebook síða Einnar með öllu.
Páll Óskar Hjálmtýsson.
|
https://www.akureyri.is/is/frettir/ljosmyndasyning-um-lifriki-nordursloda
|
Ljósmyndasýning um lífríki Norðurslóða
Ljósmyndasýningin „Lífríki Norðurslóða í gegnum linsuna" verður opnuð föstudaginn 31. júlí fyrir utan Menningarhúsið Hof á Akureyri kl. 14:00. Ljósmyndasýninginsamanstendur af myndum víðsvegar frá Norðurslóðum og sýnir vinningsmyndir úr ljósmyndakeppni sem CAFF skrifstofan á Íslandi, vinnuhópur Norðurskautsráðsins, hefur staðið fyrir síðastliðið ár.
Á sýningunni má einnig sjá megin niðurstöður úr skýrslu er nefnist Lífríki Norðurslóða (Artic Biodiversity Assessment) sem er fyrsta heildstæða mat á lífríki norðurslóða. Að skýrslunni koma yfir 250 vísindamenn víðsvegar að en starfinu var stýrt frá Akureyri. Opnun sýningarinnar er í samstarfi við öflugan kjarna stofnana og fyrirtækja sem koma að norðurslóðamálum á Akureyri auk þess sem ljósmyndakeppnin sjálf naut stuðnings fjölda aðila sem láta sig málið varða. Eiríkur Björn Björgvinsson bæjarstjóri mun opna sýninguna. Embla Eir Oddsdóttir, forstöðumaður Norðurslóðanets Íslands mun segja gestum frá því öfluga norðurslóðastarfi sem á sér stað á Akureyri. Kári Fannar Lárusson, verkefnastjóri hjá CAFF, segir nokkur orð um starfsemi CAFF, hvers vegna ráðist var í að halda ljósmyndakeppni um Norðurslóðir og fjalla um söguna á bak við valdar myndir.
Sýningin er liður í Listasumri á Akureyri og eru allir hjartanlega velkomnir!
Ein af myndum sýningarinnar
|
Subsets and Splits
No community queries yet
The top public SQL queries from the community will appear here once available.